Chinram Kulh Chung Hmanh Ah Hakha Le Thantlang Peng Chung Kan MP Cheukhat Pawl CDM Bawmhnak Phaisa Konghe Pehtlai InBawmhnak Phaisa Tlaitu Ah Rian An Sok – Thechinlandtoday\nChinram Kulh Chung Hmanh Ah Hakha Le Thantlang Peng Chung Kan MP Cheukhat Pawl CDM Bawmhnak Phaisa Konghe Pehtlai InBawmhnak Phaisa Tlaitu Ah Rian An Sok\nadmin January 8, 2022 Leave a Comment on Chinram Kulh Chung Hmanh Ah Hakha Le Thantlang Peng Chung Kan MP Cheukhat Pawl CDM Bawmhnak Phaisa Konghe Pehtlai InBawmhnak Phaisa Tlaitu Ah Rian An Sok\nAcung lei ah tlang kan tar mi kongah cherhchan fiang tein kan neih dih! Chinram kulh chung hmanh ah Hakha le Thantlang peng chung kan MP cheukhat pawl CDM bawmhnak phaisa konghe pehtlai in,bawmhnak phaisa tlaitu ah rian an sok.MP an rak si bantuk in an sok mi rian cu upat nak he pek an si taktak.asinain in tuchun tiang bawmhnak phaisa an pek ning kongah kan lung a tling lo.\nAruang, Hakha le Thantlang peng hnih chungah Ralkap le Palek lawng hlah e! a cozah ria t’uantu hna le inn lo kaang mi bawmhnak tiang in bawmhnak vialte an mah kut ah rian khinh an si bantuk in form an kan phit ter.Palek,Ralkap,Inn kaang mi chungkhar,Cozah rian tuan in CDM tuahtu vialte nih bawmhnak a lam kip in hal khawh a si.Harsat tuk tik ah cu bawmhnak cu harsattuk ah cun ningzah hmanh hngal lo in rak dot hlat le sioh cio a si bantuk in bawmhnak tlaitu hna cu rak pehtlaih cio an si.micheu nih bawmhnak a tlaitu a si ko tiah fiang tein kan theih mi hna a min le a khua le a rian tiang kan theih mi cu kan rak pehtlaih hna tik ah,kei cu mah rian he cun ka pehtlai lo tiah an kan leh pin ah na inn cu a kaang taktak maw tibantuk zoh dawh lo le ngaih nuam lo in an kan leh i bawmh nak form zong an kan pe duh loh!\nCun, an mah rualchan deuh le micheu cu bawmhnak ramri an khiah mi leng tiang in bawmhnak phaisa an pek mi hna hi zeidah a ruang a si?bawmhnak a co tu hna hi 100 persent ah 20 persent tluk hmanh nih kan ting co loh!vawlei cung killi um Chin miphun le Chin miphun zawn ruattu miphun dangdang hna chim lo,a ing tuartu ca ko ah a fak!kei mah pumpak caah cun ka tinco lo hmanh a poi ka ti loh!asinain rian nan pek mi hna le rian nan khinh mi hna MP pawl nih mihar bawmhnak duh paoh in khuasak nak ah an hman mi cu hruaitu/lutlai nih rak kan ruah piak t’han hram uh tiah kan nawl hna.\nNote; A cunglei konghe pehtlai in Capar kan tar mi hi Thantlang CDM tuahtu pakhat nih a ton mi konghe pehtlai in cherhchan le tehte felfai tein a langh hnu ah tarlangh mi a si.a chim bantuk in ningcang tein rian an t’uan lo ah cun an min fang kheh pin ah an khua le a tu an um nak khua le ram tiangin tarlangh an si lai.\nChin Ram Matupi Peng Ah CDF Phuthum Fonh In Kap Hnih Kah Doh Nak A Fak Chin Leng Ah Ralhrang Nih Mipi Ralphaw Ah An Hman Hna →\n← Zeibantuk Biaceihzung Zong Nih Thihdan Hmanh Pe Ko Hna Sehlaw MAH Khi Tlaih Khawh Asi Lo


Congratulations!Ester Par Lainu Esther Nih Southeast High School In Cacawn Kum 2020 Ah Cathiam Bik In Sianginn A Kan Dih Piak – Chin World News Evening\nCongratulations!!!! Ester Par. Valedictorian of Southeast High School 2020. Chin nu Ester Par cu a sianginn kai nak Southeast High School in cacawn kum 2020 ah cathiam bik in sianginn a dih. A sunglawi tuk hringhran. Laimi/Chinmi Mino chungin sianginn ṭha ah boih (degree) a kan laakpiakmi an tlawm ti lo an tam ngaingai cang.\nTutan zongah kan naunu Esther Par nih Valedictorian Of Southeest High School in cacaw kum 2020 cathiam bikin sianginn a kan dihpiak ṭhanmi kan hmuh tikah upatnak kan pek i kan lawmhpi tuk hringhran. Miphun minṭhattertu le hmaihngaltertu taktak a si. Ahmalei lamtluan ah Pathian nih lam hruai zungzal ko seh! Dedgree an laklio Video zoh khawh a si. VIDEO timi rak hmehpiak law a um lai.\nThawngpang dang rak rel chih:Covid-19 In US Ah Minung Zeizat An Thi Kho? US ah ummi university hna le vawleicung minthang university pawl, ngamdamnak riantuantu hna, institute of technology phu 12 renglo hna nih covid-19 zawtnak in US ah minung zeizet dah kan thi kho tiah an ruahdamh mi pawl May 14 ah an chuah. Mah an chuahmi chung in Center of Disease Control [CDC ] nih tha tein an zohfel hnu ah CDC nih an ruahdamh mi an chuah ve.\nA Mak Ko: Kawlram Ah Tanghra Siangngakchia Nupa Sualnak (Sek) Kong Cawn Ter An Si Lai


LAIPA PAKHAT CU TRUMP RUANGAH SAYA VAN TUM NIH THLA ACAM PIAK CANG – The Chinlung Post\nLAIPA PAKHAT CU TRUMP RUANGAH SAYA VAN TUM NIH THLA ACAM PIAK CANG\nJanuary 12, 2021 admin Lenhloi 0\nPu Trump ttanhtu pawl hnemhnak le fimchimhnak. Pu Trump a sungh ruangah le thil ttha lo, Capitol innpi I a tuah ruangah miphun dang si hna seh, Laimi (Chinmi) si hna seh tampi nih an kaltak cang. Hi hnulei zongah an kaltak len rih lai. A party upa cheukhat zongnih an rem ti lo. A fale, a chungkhar ca zongah zeitluk ningzak dah a si mu. A sungh ruangah a minung pawl cu tuan tein thil ttha lo tuah ding in a rak forh cang hna I mah cu a hlawhtling.\nAsinan atutiang keimah sual le palh a si a ti lo. Democratic party pawl nih a rangnak in President ttuan ti lo ding in an I zuam lio a si. An hlawhtling lai maw tling lai lo cu kan cuanh hna lai cu. Atu lio cu, Trump a sungh ruangah amah a ttanhtu pawl nan lung a rawk tuk, nan thin lawng a har, nan I hngilh kho ve lo I nan ing lawng a puang I Biden a ttanhtu pawl cu nan kan huat chinchin ve. Mah bantuk lioah Biden a ttanhtu pawl zong nih cattial lo ding le dai tein um ding kan si ko nan keicu ka rak peh lengmang ko hi.\nNan lung fak chinchin seh tiah ka ttialmi a si lo. Trump zong siseh, a ttanhtu pawl, Laipawl zong nan sungh ruangah kan tuarpi ve hna. Keicu tuan pi tein ka rak chim ciabang, Laimi (Chin miphun) le Chinram a lamkip in kan tthangcho khawhnak dingah Profet bantuk in Facebook chungah dinnak, biadik biahman, le cawnpiaknak hman cu ka aupi ve lai tiah ka rak ttial cang kha aw. Miphun khat u le nau kan si hna I Trump le Biden ttanh ruangah kan I huat ding a silo I kan I ral ding zong a si fawn lo.\nPakhat le pakhat kan ttanhnak a ruang te kha kan I chim hna lai I kan I ruah ko hna lai. Pakhat le pakhat nem tein kan palhnak kan I remh hna lai I cu ti cun kan dihter awk a si ko. Kan Pupu Biden cu atu thla ni 20 ah US president rian a luhnak lawmhpi a si cang lai I a rian cu a thok cang lai. Mah in cun atu thimnak kong cu a lim cang ko lai. Kan dai dih cang ko hna lai. Atu liote hi a caan a si ruangah keizong nichiar tein ka van ttialnak a si.\nPu Trump a ttanhtu, mi tampi nih ttial ti hlah nan ka ti lengmang. Na cattial hi mi na ti hnawhtuk nan ka ti. Mi ti hnawh ka tim bel lo. Ca ka ttial ruangah fangkhat hmanh phaisa ka ngah lo. A tak te cun, thuk deuh le kau deuh in khuaruat kho ve hna seh law thil tampi thei ve hna seh ti kan duhpiak ruang hna ah ka rak ttial lengmangnak a si. A ka vawlpammi pawl zong kan ngaihthiam ko hna. Thla zong kan campiak ko hna.\nA cheu cu ka facebook timeline I khawhmenh (comment) nan pekmi zong kan hlonh piak hna ruangah nan cungah ka thin a har hlei lo. Messenger in ca a ka kuami cheukhat zong kan phihpiak hna ruangah kan hua hna lo, ka thin a har fawn lo. Thinhar le mihuat cu sual a si. Khrihfa sining he zong a tlak lo. Ka cattialmi tangah “thih ding” ti bantuk in khawmenh a pemi pa zong na konglam ka theih I zei Khrihfa buu ahdah member na si zong kan theih ko.\nNa Khrihfa bu le na pastor nih an in piangthar ter kho rua lo. Na cahrang ah thla kan campiak ko. A rauh hlanah na piangthar ko lai. Pu Trump le a chungkhar hi ka hua hna lo keimah pumpak in. Trump zong a rum ning le a inn le lo pawl an tthatnak kong video documentary zong a luancia kum 5 hrawngah ka facebook ah ka rak post bel cang. A fanu, Ivanka Trump le bang cu ka uar bak. A video zong ka facebook ah ka rak post bel cang.\nA dawh ning, a fel ning ka rak ti. Asinan Laimi (Chinmi) tampi nih nan I thawh I Trump cu Pathian thimmi, hmanmi, a umpi mi le Khrihfa ttha a si, ti bantuk in nan chim I nan ruahmi hi 100 ah 100 ka pom lo. A palh tukmi ruahnak a si ka ti. Mah nan ruahnak hi nan palh, a hman lomi a si ka ti ruangah ka rak ttial lengmang nak a si. Trump cu Pathian nih a thim a hman nan timi nih a sawhmi cu Pathian kha duh poah in tuah nan timh I Pathian kha hngakchia le zei thei lo bantuk men in nan ruah cu.\nPathian zei I nan rel lo zong a si fawn. Pathian cu nan kutchung ah hum nan timh. Pathian nih Trump bantuk thinlung put le ziaza a neimi a hmang bal hna lo. A thil tuahmi le a nun ziaza le a biachim le a lungput in nan theih ko lai. Mah ruangah Trump ttanh le dirpi cu pialsual/kalsual phunkhat a si ve ka tinak a si. Trump bantuk Pathian nan thimter I nan hmanter mi cu sual ngaingai a si ve. Ka cawnmi le ka theihmi, le ka thiammi pawl hi ka miphun hawi caah tthahnem santlai si ve seh tiah nan zawn ka ruah ruangah ka van ttial lengmang nak a si.\nKan ti hnawh hna lo I kan ti hram fawn hna lo. A caan ahcun ka bia a fak ngai ve ko lai. Mah zongcu kan dawt hna ruangah a si ko. Nan lungfim deuh seh ti ka duh ruangah a si ko. Kau deuh le thuk deuh in thei ve hna seh ka ti ruangah a si ko. Nu le pa nih fa le cu nem tein nun kan chimh hna I an ngai lo ahcun fungfek in kan tuk tawn hna. Mah cu nu le pa nih an fa le an huat hna ruangah a si lo. An dawttuk hna ruangah a siko. Keizong kan dawt tuk hna ruangah a caan ahcun ka bia kha a fak ngaimi a lo ve ko lai.\nMiphun dang bantuk in fim ve hna seh, fel ve hna seh, ruahnak kau deuh nei hna seh, thluachuah hmu hna seh, thangcho hna seh, nunzia dawh nei hna seh, Pathian tehte ttha si hna seh, piangthar hna seh, nan lamtluang seh, fimcawnnak upat zia thiam hna seh, ninghngal hna hlah seh, a thin saumi si hna seh, dawtnak le ngaihthiamnak nei hna seh, dinnak, daihnak le remnak duh hna seh/nei hna seh ti pawl kan duhpiak hna ruangah ka rak ttial lengmangnak a si.\nPu Trump ttanhtu ka miphun hawi hna, nanmah tihram le cattial hnawh hi ka timhmi a si lo. Tihram le ttialhnawh in duh hna ning law, a lam tampi ka theih ve ko/ka thiam ve ko. Tahchunhnak pakhat in ka van chim lai. Laimi (Chinmi) chung in 100 ah 90 hrawng nih hehtiah Pu Trump caah thla nan campiak, thimtthan a sinak ding caah, pastor le evangelist le vawlei lei hruaitu telh in. A phunphun in biaphuan le cattialmi zong nan nei fawn. Laimi 100 chungah 10 hrawng lawng, mi tlawmte nih Biden caah hehtiah thla kan cam ve.\nAsinan mitlawm te thlacamnak cu Pathian nih hlawh a tlingter kan ti lai cu. Mah kong ka ruah ahhin ka lungah a hung chuakmi cu Biakam hlun chung I Profet Elijah le Baal profet, za li le sawm nga thlacamnak kong kha a si (1 Siangpahrang 18:20-40 hi rel te uh). Elijah pakhat I thlacamnak cu Pathian nih a ngaih I a leh. Asinan Baal profet 450 I thlacamnak cu pakpalawng men a si ko. Trump caah thlacamnak zong pakpalawng men bantuk a si ve ko ti khawh a si I mi tlawmte nih Biden ca I thla kan campiaknak cu Pathian nih a kan ngaihpiak ti khawh a si.\nNan mah ti cun kan ti hram hna lai lo. Tihram tlak zong nan si fawn lo. Ka tinhmi zong a si fawn lo.Pu Trump cu a party upa pawl nih an duh tilo, mi rum, mifim le minta mintami le hlasak thiam, university minthang, thilser a thiammi, biaknak lei upa vialte, social media tampi (Big tech) pawl zong nih an kaltak dih cang/an ttanh ti lo/an dirpi ti lo. Trump a umhar tuk cang lai. Laimi (Chinmi) tampi zong nih hi hnu thla tlawmpal ahcun nan kaltak dih ve cang lai ka zumh.Nan kaltak ahcun thilhman le cawnpiaknak hman nan I thim tinak a si ko lai. Nan piangthar (hrintthan) tinak a si ko lai. Trump ttanh ruang I a lungfak mi pawl Pathian nih in hnem ko hna seh! Catialtu: Van Tum\nFALAM INN KANGHNAK KONGAH COZAH NIH BAWMHNAK AN PEK HNA\nDONALD TRUMP AN THLAK BAK AHCUN TTIHNUNG ACHUAK KHO MI SI CANG


Kawl ralkap hi kan ral a si lo; Chinmi caah kan ral dohtu an si; A ruang cu\nAA nih Paletwa peng cu Rakhine ram a si an ti i chuh an kan timh. Facang phormi motor hmanh fawi tein an luhter duh ti lo, meithal in an kah. Phone tower an phih i a phunphun in Chinmi harnak an pek hna.\nCNF telh in zeibantuk Chin mibu hmanh nih AA cu kan thawl ngam hna lo, thawl khawhnak thazaang zong kan ngei rih lo. Nain, Myanmar ralkap Tatmadaw nih thih ngamh in Chinmi vialte kan ral AA an doh hna. Tampi an nunnak an pek beh. Raltuk a si caah Chin mipi thihlohnak zong a um. Tatmadaw nih Paletwa peng ah AA doh hna hlah sehlaw Paletwa cu AA an headquarters ah ai chuah te ding a si.\nTatmadaw cu kan huat cio ko, an sualnak chim cawk lo a si. Nain, kan Chinram caah nunnak pek in kan ral an kan doh piakmi hi cu lunglawmhbia kan chim duh lo hmanh ah kan lung tal a fian ve a hau ka ti- Salai Lung Thlitum\nNote: Ka thawngpang (tadin) ttial a rel mi vialte cungah lunglawmnak tampi ka ngei. Ka thawngpang ttialmi nan kan rel piak ruangah keimah zong tangka ka hmuh ve i, chungkhar zong ka zohkhen kho ve hna. Nangmah nih thawngin chungkhar ka zohkhen khawh ve caah thawngpang a dik lo mi ttial ka duh lo. Hoax/Rumor/Fake ti bantuk hi ttial ka tim lo. English ka rel mi le ka source hna hi a dang ka zoh hnuah mah hi cu a hman mi a si lai tiah ka ti mi hna hi ka miphun a si mi “Chinmi” caah ka ttial tawn. Natein vawlei cung cu tlamtlinglonak a si caah Source ka lak mi ah a hman lo mi a um ti nan theih ah cun zeitik caan poah ka theihterh ulaw keimah ca zong ah ralrin tein ka source ka zohnak ding caah a si lai i cun thawngpang a hman mi le dik mi lawng ka thla peng khawhnak ding caah tiin zaangfah kan nih hal hna-Chingpage Editor\nBe the first to comment on "Kawl ralkap hi kan ral a si lo; Chinmi caah kan ral dohtu an si; A ruang cu"


Kalay Gangaw Karlak Kahdohnak Ruangah Kalay Peng Khuate Ralhrang Nih An Luh Hna – Thechinlandtoday\nKalay Gangaw Karlak Kahdohnak Ruangah Kalay Peng Khuate Ralhrang Nih An Luh Hna\nadmin September 3, 2021 Leave a Comment on Kalay Gangaw Karlak Kahdohnak Ruangah Kalay Peng Khuate Ralhrang Nih An Luh Hna\nKalay-Gangaw karlak ah SAC Mithat phu le PDF (Kalay) kar kahdohnak ruang ah khuachung inn an khangh.September 3 nihin zinglei sang Kalay-Gangaw kar ah SAC mithat phu le PDF (Kalay) karlak ah kahdohnak a chuak i SAC mithat phu hna nih Kalay pawngkam khua cheukhat chung ah lut in khuami hna inn mei in an khanghpiak hna tiah Gangaw Youth Voice nih a langter.\nHi kahdohnak ruang ah SAC Mithat phu lei a thimi le hliam a tuar mi an um kho. Cun, PDF Kalay lei in minung pahnih hliam an tuar ve tiah theih a si. Cun PDF (Kalay) nih 2021 September 3 zaan i cathanh an chuah mi chung ah, “Atu a chuak mi kahdohnak ruang ah Gangaw-Kalay kar motor a kal tawn mi hna nih lutchuak lo le kal lo rak i zuam hram uh. Nawl ngai loin nan luhchuah i SAC lei nih pakhat khat an in ti sual hna a si ahcun tuanvo kan in la hna lai lo,” tiah an telh chih.TheHakhaPost\nRalhrangbu Nih Kanpetlet Mipi Ngunkhuai Kongah Renh A Timh Mi Cu A Pangma Ti Khawh Si. →\n← Kawl Ralkap Tihnung An Sinak Cu Pakhat Te Lawng A Si


2015 Norway Cozah Budget Kong Ah Theihttha Zeimawzat – Chin Community in Norway\nJanuary 5, 2015 Peter Sang 0 Comments\nTulio Norway cozah nih 2015 rampi budget an chuahpimi cu, December 19 ah parliament nih a hna a tlak pi cang. Norway ram chung khuasa mi hna nih kan ton ve ding le teh ve ding asi caah theih biapi deuhmi point tete siaherhnak he ka hun ttial hna.\nNikum June thla hrawng in vawleicung tinam (Oil) man cu a ttum chin lengmang, cu nih oil phaisa cungah tampi ai bochanmi Norway caah cun zatlaknak ngaingai asi ko. Cu hmanhah oil khualipi Stavanger pawngkam oil company hna ko caah lungrethei asi. Expat tampi nih, oil man (tutiang ah 30% naak tam a tla cang) tu nakin a tla chin kho rih tiah an ruah. Rampi sipuazi fak piin a khawn lo hmanhah, oil man hihnu caan sau nawn a tlak rih ko ahcun, oil in ai cawmmi company pawl caah a pakhatnak ah a har bik lai- an minung tampi zong rian an chuah hna a hau te hnga. Oil man tlak ruangah Norway phaisa man zong fak lak in a tla ( 1 NOK = 127 MMK, January 5, 2015).\nNorway hi nan theih cio bantukin oil phaisa khawnmi tamtuk a ngeimi an si (2015: kroner billion 6000 cung a ngei). Phaisa ai khawnmi tambikhi bank ah chiah sawh siloin ram dangdang i kompani hna le chawlehnak hmun dangdang ah phaisa a chiah hna. Hi kan phaisa khawn hi Norway milu zapi nih i tthen usih law, NOK 1,23 million kan ting hnga. Kan rak rum ve hrimhrim! Micheu nih, tu ning tein an phaisa khawn a kai ko ahcun, 2020 hrawng ahkhin a tu an ngeihmi nakin a lehhnih in a kai kho tiah an zumh. An GDP a kai ning zoh tikah 2% lawng a kai, 2015 zongah mah tluk hrawng asi rih lai tiah an zumh. Rian ngeilo zong kan tlawm, 3,5 % hrawng asi rih ko lai tiah an tuak.\nTulio cozah hi an kai hlan tein tinam phaisa tamdeuh kan hman lai tiah a au lengmangmi an si ve bantukin, 2014 nakin billion 17 tamdeuh hman dingin an sui, azapiin NOK billion 163, 7 hman dingin hnatlak asi cang.\nAcunglei hmantlak ah kan hmuhmi cu 2015 phaisa lut an tuakmi cu billions 1329 NOK asi, an phaisa lut tambik hi oil in a rami asi ti a lang. Hmanding tuakmi ah billion NOK 1199 asi.\nZu le Kuak\nZu le kuak cu kum khat hnu kum khat a man a kai chin lengmang ko. 2015 zongah 2 % nak tam kai tthan dingin chah asi cang.\nKommune le fylke nih phaisa luh a karh\nRam chung i zohkhenhnak le tthanchonak caah an suaimi budget cu an hun tthen tikah, Kommune le fylke pawl nih tutan cu nikum nakin billion 6, 2 tamdeuh silole 1,5% an hun co, i billion 206 an phan. Cozah leiin barnehagen zohkhenhnak ah a tlawmbik million 100 tal cu nan hman lai tiah an fial hna.\nNgunkhuai (Tax) kongah\nNorway ram cu tax a san ngai naak ram pakhat asi. Nan theih ciomi topskatt ti tawnmi phaisa lut tambik hna peek tawnmi cu 2014 ahkhan kumkhat ah 527, 400 NOK ahmumi hna nih peek asi nain, tukum ahcun 552, 300 NOK cung a hmumi in tuak asi. Topskatt na peek duhlo ahcun, 552, 300 NOK naak tlawm hmu dingin na ttuan hau hnga?\nNgeihmi tuakin peekmi tax (formueskatt) cu 2014 ahkhan 1 million cung a ngei poh nih rak peek asi nain 2015 ah 1,2 million ah a kai, nuva siahcun nih 2,4 million tinak asi hnga. Na ngeih zat an tuak i mi pakhat ah 1,2 million, nuva ah 2,4 millions nak tam asi ahcun, 0, 75% tax na peek lai. Nikum ahkhan cun, 1% bak peek arak si- tlawmpal a ttum tinak asi. Hi thlennak an tuahmi ruangah formueskatt minung 100000 hrawng nih an luat lai. Chinmi ah formueskatt a pee ding kan um ve hnga maw dek? Formue skatt tuaknak: http://www.dinside.no/494048/formueskattekalkulator\n2014 ahkhan tax peek loin (Frikort) 40, 000 kr tiang rianttuan khawh asi (kum 13 tling cangmi nih cun). 2015 ahcun 50, 000 NOK tiang ttuan khawh asi cang. Frikort cu hika ah cah khawh asi. http://www.skatteetaten.no/no/Person/Skattekort-og-forskuddsskatt/Frikort/Bestill-frikort/\nMah tein rian a ngeimi hna nih 2014 ahcun MVA (merverdiavgift) timi ngunkhuai cu 50 000 nak tam phaisa lut an ngeih tikah peek tawn asi, nain a thar in an chahmi ahcun, 150 000 kr cung phaisa lut na ngeih lawngah peek dingin asi cang lai ti asi.\nMotor & Lampi\nHmancia motor cawk tikah register tthannak (omregistreringsavgift) cu 35% in an tthumh. Pekding azapi tuakin a tthumhmi billion 1,35 man asi. Asullam cu hlanah 100 kr na peek ahcun, tu kum ah 65 kr lawng na peek lai tinak asi. Campingvogn a ngeimi hna caah kumtin peekmi phaisa (årsavgift) cu an hloh lawlaw.\nKum dang ahcun motor hlan (Leasing) tikah kum 3 tiang hlan tawn asi, 2015 ahcun kum 4 tiang hlan a hau cang lai. Kum 4 tlin hlanah na kherh tthan ahcun phung na buar lai caah, a hlei in phaisa na liam a hau hnga.\nLampi sernak ca zongah tam lakte, budget a kai. 2015 ah kroner billion 54, 6 hman dingin an sui. 2014 nakin 10% (5 billion) tamdeuh hman ding tinak asi. Hmanding chungah billion 8 hi lam nganpipi tuahnak project ah a kal lai tiah theih asi. Lam le infrastructure caah phaisa khawnmi kuangah billion 40 khawn chap ding asi caah, khawn ciami he cun, billion 70 asi cang lai i, 2016 in cun a miak billion 1, 8 a chuak lai tiah tuak asi.\nMucu (Barnehage) man cu 2015 august in tlawmpal a kai deuh lai, buaktlakin 100 Kr a kai deuh tiah hmuh khawh asi. Mahbelte chungkhar pakhat phaisa lut an tuak i, 405, 000 NOK a tlin lo ahcun, a man tthumh piak (redusert foreldrebetaling) sok khawh asi. Ai thleng lomi; nau zohkhenh man (kontant støtte) le hngakchia lahkhah (barnetrygden).\nNgandamnak i zohkhenhnak (Helse)\n2015 ah billion 130 leng kai ngandamnak izohkhenhnak he ai pehtlaimi kong ah hmang dingin budget suai asi. Hi budget zoh tikah zeitlukindah ngandamnak kong hi biapi in an chiah ti hmuh khawh asi. Mahlakah billion 2 cu sizung rianttuannak a herhmi cawlcanghnak caah an hman lai. Cucu kum dang nakin 2, 15 % a kai tinak asi.\nChunnitlak izohkhenhnak hmun (omsorgsplass) thar 2500 le philh hmangmi zawtnak (dement) pawl chun thlawpbul zohkhenhnak hmun 1000 a thar in tuah dingin chah asi.Kum 67 tang asi tung nain, damlo ruangah mah tein ai zohkhenh kho ti lomi, zohkhenh bultawl a haumi hna pawl caah tiin, million 300 bawmhnak chap dingin ceih chah asi.\nFimcawnnak tthancho ter cu a biapitukmi asi caah cozah nih kum 2015- 2024 tiang fimcawnnak le research caah plan a suai cia cang. 2015 caah fimcawnnak le thil hlathlainak caah billion 32 NOK leng hman ding in an suai. Ramchung lawng hmanh siloin ram dangdang zongah fimcawnnak cu biatak tein hmai ai thlak i, bawmhnak a peek tawn. Tukum zongah billion 2, 35 a suai i nikumnak in million 550 a tam deuh 30% akai.\nEU research ah Norway zong ai tel peng ve, tukum zongah million 115 kr tluk hman dingin sui asi. Sianghleirun hna ah cawnnak thar 1500 tluk zong tuah dingin hnatlak asi I, sianginn cachim te caah hmunhma 5000 tuah dingin timhlamh asi. Cun 2015 chungah sianghngakchia umnak inn 1500 sak dingin suai asi. Sianghleirun kai hna caah phaisa cawi khawhmi zong a tam deuh (3, 1% a kai thlakhat ah 300 kr hrawng).\nCu hlan ah, ramdang in Norway ah sianginn kai tikah man lo arak si. 2015 hnu belte cun ram dangdang in a rami hna nih (EØS le Switzerland ram hna telh loin) Norway sianginn kainak phaisa an peek cang lai. Cu nih cun, million 80 tluk phaisa lut a kan peek lai.\nHimnak lei ttuanvo latu hna palik pawl ningcang deuh in an i tawlrel nak ding caah million 150 a chuah. Misual pawl hrennak caah thonginn hmun nih a zat tawn hna lo caah thonginn 41 sak dingin biachah asi.\nPM Anna Solberg nih state budget kongah bia a chimmi in ka ca ka dongh ter lai:\n“ Kan rampi budget nih sianginn le fimcawnnak thazaang a peek, zapi hmanmi kalumnak (transport) a tthat ter deuh lai, rianttuan/rian ngeimi hna caah lam kaudeuh a onh, ngandamnak caah phaisa tamdeuh kan hman khawh lai”.\nStatbudgett a zapi in rel huam ahcun hika ah rel khawh asi.\nPrevious Previous post: January 4: British Pennak In Burma Luatnak A Hmuh Ni\nNext Next post: Thawngthanh: 2015 Chin National Day Kongah


NurulNadiah: Tahniah Khairul Fahmi & Leuniey Natasha\nRtp Farra Arisha December 28, 2012 at 7:44 PM\ncongrats, Apek and Leuniey. they do suit each other, and Leuniey was really beautiful in her wedding dress. :)\nPoi Blogger December 28, 2012 at 9:03 PM\nNadyaBubble December 28, 2012 at 9:43 PM\nYaah, she's beautiful :)\nLyeen De Syifa December 28, 2012 at 10:09 PM\nsgt cantik..smoga mereka brbhgia sllu.:D\nHans December 29, 2012 at 12:05 AM\nsemoga mereka berdua kekal hingga akhir hayat :-)\nizah :) January 1, 2013 at 11:53 PM\nsama cantik ,sama padan :) semoga kekal hingga akhir hayat :D


Na Chungkhar nih Jehovah Pathian An Hngalh Peng nakhnga Bawm Hna\nKhrihfa Nunning le Rianṭuannak—Tuahchunhnak Cauk | 2017 March\nREL KA DUH Abbey Abui Acholi Holh Africa Holh Albania Holh Altai Holh Alur Amharic Holh Arab Holh Armenia Holh Armenia Holh (Nitlaklei) Ateso Holh Aukan Aymara Holh Azerbaijan Holh Azerbaijan Holh (Cyrillic Cafang Hmanmi) Bambara Holh Bangladesh Holh Baoule Holh Bashkir Holh Basque Holh Bassa Holh (Cameroon) Batak (Karo) Batak (Simalungun) Batak (Toba) Belize Kriol Bete Holh Biak Bicol Holh Boulou Holh Brazil Kut Holh Bulgaria Holh Cambodia Holh Catalan Holh Cebuano Holh Chavacano Chichewa Holh Chin (Hakha) Chitonga (Zimbabwe) Chitonga Holh Chitumbuka Holh Chiyao Holh Chokwe Holh Chol Holh Chuabo Holh Chuvash Holh Cibemba Holh Cinamwanga Holh Cinyanja Holh Citonga Holh Croatia Holh Czech Holh Dangme Holh Dayak Ngaju Denmark Holh Digor Holh Douala Holh Dutch Holh Edo Holh Efik Holh Esan Estonia Holh Ewe Holh Faeroese Holh Fiji Holh Finland Holh Fon Holh France Holh Ga Holh Galician Garifuna Holh Georgia Holh Germany Holh Gokana Holh Greenland Holh Grik Holh Guarani Holh Guerze Gujarati Holh Gun Holh Haiti Creole Holh Hausa Holh Hebru Holh Herero Holh Hiligaynon Holh Hindi Holh Hmong (White) Hungary Holh Iban Holh Ibanag Ibinda Holh Iceland Holh Igbo Holh Iloko Holh Indonesia Holh Isoko Holh Italy Holh Japan Holh Javanese Jula Holh Kabiye Holh Kabuverdianu Kachin Holh Kannada Holh Karen (S'gaw) Kazakh Holh Kekchi Holh Khana Holh Kikamba Holh Kikaonde Holh Kikongo Holh Kikuyu Holh Kiluba Holh Kimbundu Holh Kinyarwanda Holh Kipende Holh Kirghiz Holh Kiribati Holh Kirundi Holh Kisi Holh Kisonge Holh Kongo Holh Korea Holh Krio Kurdish Kurmanji (Caucasus) Kurdish Kurmanji Holh (Cyrillic Cafang Hmanmi) Kwangali Holh Kwanyama Holh Kyangonde Laos Holh Latvia Holh Lenje Lhukonzo Holh Lifu Holh Lingala Holh Lithuania Holh Lomwe Holh Low German Holh Luganda Holh Lunda Holh Luo Holh Luvale Holh Macua Holh Madagascar Holh Maharashtra Holh Malayalam Holh Malaysia Holh Malta Holh Mam Holh Mambwe-Lungu Holh Mapudungun Holh Masidonia Holh Mauritius Creole Holh Maya Holh Mazatec Holh (Huautla) Mbunda Mende Mirang Holh Mixe Holh Mixtec Holh (Guerrero) Mizo Holh Mongolia Holh Moore Holh Motu Holh Myanmar Nahuatl Holh (Central) Nahuatl Holh (Chaklei Puebla) Nahuatl Holh (Guerrero) Nahuatl Holh (Huasteca) Navajo Holh Ndau Holh Ndebele Holh Ndebele Holh (Zimbabwe) Ndonga Holh Nepal Holh Ngabere Holh Ngangela Nias Holh Nigerian Pidgin Niuean Holh Norway Holh Nsenga (Zambia) Nyaneka Holh Nyungwe Nzema Holh Okpe Oromo Holh Ossetian Holh Otetela Holh Otomi Holh Pangasinan Holh Papiamento Holh (Curaçao) Persia Holh Pidgin (Cameroon) Poland Holh Portugal Holh Portugal Holh (Portugal) Punjabi Holh Quechua Holh (Ancash) Quechua Holh (Ayacucho) Quechua Holh (Bolivia) Quechua Holh (Cuzco) Quiche Holh Quichua (Chimborazo) Quichua (Imbabura) Rarotongan Holh Roma Holh (Masidonia) Romania Holh Romany (Macedonia) Cyrillic Romany (Serbia) Romany (Southern Greece) Runyankore Holh Russia Holh Rutoro Holh Samoa Holh Sangir Sango Holh Saramaccan Holh Sena Holh Sepedi Holh Serbia Holh Serbia Holh (Roman Cafang Hmanmi) Sesotho (Lesotho) Sesotho (South Africa) Seychelles Creole Holh Shona Holh Sidama Holh Silozi Holh Sinhala Holh Slovakia Holh Slovenia Holh Soli Solomon Islands Pidgin Holh Spain Holh Sranantongo Holh Sunda Swahili Holh Swahili Holh (Congo) Swati Holh Sweden Holh Tagalog Holh Tahiti Holh Tajiki Holh Tamil Holh Tandroy Tankarana Holh Tarascan Holh Tatar Holh Telugu Holh Tetun Dili Thai Holh Tigrinya Holh Tiv Holh Tlapanec Holh Tojolabal Holh Tok Pisin Holh Tonga Holh Totonac Holh Tshiluba Holh Tshwa Holh Tsonga Holh Tswana Holh Tuluk Holh (Chanthar Hmanning) Tuluk Holh (Hlan Hmanning) Turkey Holh Turkmen Holh Tuvalu Holh Twi Holh Tzeltal Holh Tzotzil Holh Uigur Holh (Cyrillic Cafang Hmanmi) Ukraine Holh Umbundu Holh Urdu Holh Urhobo Holh Uruund Holh Uzbek Holh Valencian Venda Holh Vezo Holh Vietnam Holh Wales Holh Wallisian Holh Waray-Waray Holh Wayuunaiki Holh Wolaita Holh Xhosa Holh Yacouba Yoruba Holh Zande Holh Zapotec Holh (Isthmus) Zapotec Holh (Lachiguiri) Zulu Holh\nNa Chungkhar nih Jehovah An Hngalh Peng nakhnga Bawm Hna\nJudah mi hna nih an Pathian Jehovah kha an philh caah hrawh an si cang lai timi kong chim awkah Jeremiah cu rian pek a si. (Jer. 13:25) Ngaihchiat awk ngai a simi mah thil sining ah an miphun ningin zeitindah an phanh? Israel chungkhar mi hna cu Pathian he pehtlaihnak ṭha an ngei ti lo. Deuteronomi 6:5-7 ah aa telmi Jehovah lamhruainak kha chungkhar lu hna nih an zul lo ti cu a fiang.\nPathian he pehtlaihnak ṭha a ngeimi chungkhar hna nih Khrihfabu ah lungrualnak an umter. Chungkhar lu a simi nih a chungkhar nih Jehovah an hngalh peng nakhnga chungkhar Pumhnak kha hmaan tein le sullam ngei tein a tuahpi hna awk a si. (Salm 22:27) ‘Mah Bia Hna hi . . . Na Lung Chungah Na Riahter Lai’ —Chungkhar Biahalnak Hna, timi video nan zoh hnuah mah biahalnak hna hi phi u:\nChungkhar pumhnak tuah awkah an tonmi zuamcawhnak hna kha chungkhar cheukhat nih zeitindah an tei khawh?\nChungkhar Pumhnak hmaan tein le sullam ngei tein tuahnak nih zei ṭhatnak dah a chuahter?\nChungkhar pumhnak tuah awkah zeibantuk zuamcawhnak dah a um? Mah kha tei khawh awkah zeitindah i zuam khawh a si?\nBAIBAL AH THUHMI RO HNA “Na Sinah Ka Um i Kaan Huhphenh Lai”\nBAIBAL AH THUHMI RO HNA Pathian Duhnak Tuah Kha An Ngol\nKHRIHFA NUNNING IN NUNNAK Tuchan Ah Ahote Nih Dah Jehovah Duhnak An Tuah?—Hman Khawh Ning\nBAIBAL AH THUHMI RO HNA Jehovah Lamhruainak Lawng Nih Minung Hlawh A Tlinter Khawh\nKHRIHFA NUNNING IN NUNNAK Pathian Bia Ngai—Hman Khawh Ning\nBAIBAL AH THUHMI RO HNA Israel Mi Hna Nih Jehovah Kha An Philh\nKHRIHFA NUNNING IN NUNNAK Na Chungkhar nih Jehovah An Hngalh Peng nakhnga Bawm Hna\nText Digital cauk download option KHRIHFA NUNNING LE RIANṬUANNAK—TUAHCHUNHNAK CAUK 2017 March\nKHRIHFA NUNNING LE RIANṬUANNAK—TUAHCHUNHNAK CAUK 2017 March


USA kong cu chim ngam ding zong si ti lo ee!!! Chinmi chungah a zawtmi zeitluk in dah an tam ve lai?\nTu tiangah US ah a thimi, minung 50243 an phan. Ni hnih chungah minung 6580 an thi. A zawmi 886709 an phan. Ni hnih chungah a zawmi, 94747 an i chap. April ni 14 US peak date hnu ah nizan kha a thimi an tam bik ni a si i, nizan lawngah khan minung 2806 an thi. August thla thawk tiang ahcun minung 60000 tiang cu an thi kho tiah ruah a si. Tutiang ah zawtnak a chek cangmi 4.6 million renglo an si cang. Minute 15 a raumi, Virus testnak thilri a um cang caah nifatin minung a sing in an chek khawh cang hna. Antibody testnak zong tuh a si te lai.\nNizan tiangah adam thanmi, 85922 an si. Ni hnih chungah a dam thanmi minung 10605 an i chap ve. New York khua lawngah minung 20861 an thi. Ni hnih chungah ah New York i a thimmi, 1451 an si. New York khua pakhat lawng i a thimi minung hi US ram pumpi a thimi 40% tluk a si.\nUniversity of Washington’s Institute for Health Metrics and Evaluation (IHME) nih an tuakning ahcun August thla tiang ah minung 65976 tinag kan thi kho tiah an tuak.\nState 17 on hram an thawk cang. Pennsylvania, Virginia le Vermont ahcun an dinhdorh deuh cang. Arkansas, Iowa, Nebraska, North Dakota, South Dakota, Utah, Wyoming ahcun stay at home an tuah ti lo. Oklahoma, Colorado, Georgia, South Carolina, Tennessee and Texas ahcun a cheu bang in on hram an thawk cang. State tam deuh cu White House Coronavirus Task Force hna nih an tuahmi guideline phase one in a thawk.\nAsinain Georgia nih phase one nak sang deuh in on an timh caah President Donald Trump nih spa, salon, tattoo dawr le sanmehnak dawr pawl cu on rih lo dingah ralrinnak a pek hna. Chicago, Boston le Philadelphia atu lio ahcun na zual biknak, hot spot an si.\nCoronavirus ruangah harnak a tongmi hna bawmhnak caah phase 4 hi hmaithla thawk ah senate le house ah ceih than dawh a si. Mah phase 4 chungah hin cozah bawmhnak pek than dingah biatung an dirhmi a um len. Minung pakhat ah $2000 chap than ding, asiloah minung pakhat ah $1000 chap than ding, a si khawh ahcun thla 4 tiang pek ding tibantuk a um.\nMay thla chungah bawmhnak thar cu ceihthan dawh a si. President Donald Trump nih thimnak lio ah a biakam, lam le sul, sianginn le sizung vialte kan tharchuah lai, third country hmanh kan tluk ti lo tiah a rak chim bal. Cucaah infrastructure remhnak ah billion tampi hman ding zong i tel dawh a si.-Salai Lairamthanga\nBe the first to comment on "USA kong cu chim ngam ding zong si ti lo ee!!! Chinmi chungah a zawtmi zeitluk in dah an tam ve lai?"


Baibal Tuanbia: Harnak Phun 10 - Jehovah Tehte Hna Web Site\nHmanthlak hi zoh hmanh u. Hi pakhat cio nih hin Izipt ram cung ah Jehovah nih a chuahtermi harnak pakhat cio an langhter. Hmasa bik hmanthlak ahcun Aaron nih Nail Tiva cu a ṭhiangṭhunh in a tukmi nan hmuh lai. Cu tin a tuah tik ah, tiva chung ti vialte cu thisen ah an cang dih. Nga cu an thi i, ti cu a thu i a nam dih.\nA pahnihnak ah, Jehovah nih Nail Tiva chung in utlak a chuah ter hna. Cu utlak cu hmunkip ah an um-tappi chung, changreu sernak um chung, ihkhun cung te hna, cun khoika paoh ah an um dih. Utlak an thih tik ah Izipt mi hna nih a pon in an pon hna i, an ram vialte cu a thu i a nam dih.\nCu hnu ah Aaron nih vawlei kha a ṭhiangṭhunh in a tuk i, leidip cu fikfa ah an cang dih. Seh hmang mi a zuang khomi hmaifa phunkhat an si. Fikfa cu Izipt ram chung i a tlungmi harnak a pathumnak a si.\nCu hnu i a tlungmi rai hna cu Izipt mi hna cung lawng ah a tlung i Israel mi hna cu a tong ti hna lo. A palinak ah tho ngan pipi cu Izipt mi hna inn chung ah a bubu in an lut. A panganak cu saram cung ah a rak si. Izipt mi hna an caw le tuu le meheh tampi an rak thi.\nCu hnu ah, Moses le Aaron nih vutcam cheukhat an lak i, thlitu lak ah an rak vorh. Minung le saram cung ah hmachia an chuah ter. Mah cucu a paruknak rai a si.\nKhi hnu ah Moses nih van lei ah a kut a hler i, Jehovah nih khuari le rial a rak thlah. Izipt ram i a tlung balmi rial tlaknak lak ah a fak bikmi a si.\nRai pariatnak cu khaubok bu nganpi in a si. Cutluk khaubok tam mi cu voikhat hmanh a rak um bal lo i a hnu zong ah a um bal ti lo. Rial nih a hrawh lomi thil vialte kha an ei dih.\nRai a pakuanak cu muihnak a rak si. Ni thum chung an ram cu muihnak nih a rak khuh, sihmanhsehlaw Israel mi hna cu an umnak ah ceunak an hmu ko.\nA donghnak ah, Pathian nih a mi hna cu meheh fa pakhat maw tuu fa pakhat maw a thi kha an innka tung ah thuh awk ah a rak chimh hna. Cu hnu ah Pathian vancungmi pakhat cu Izipt ram ah khan aa rak i chawk. Vancungmi nih thi a hmuh tik paoh ah, khi inn chung i a um mi hna cu pakhat hmanh a rak that hna lo. Sihmanhsehlaw an innka tung i thi a um lo nak inn vial te chung ah cun, Pathian vancungmi nih minung he saram he fater paohpaoh kha a thah dih hna. Mah cucu rai pahra nak a si.\nHi hmanung bik rai hnu lawng ah Faraoh nih Israel mi hna cu chuak u tiah a ti hna. Pathian mi hna cu kal awk ah timh cia an rak si i, cu zan theng te ah cun Izipt ram in cun an rak chuak.\nExodus a ngan 7 in 12.\nMahka hmanthlak i a langmi hi zoh in Jehovah nih Izipt mi hna cungah a tluntermi a hmasa harnak phunthum kha chim?\nHmasa harnak phunthum le a taangmi harnak an i dannak cu zeidah a si?\nPalinak, panganak le paruknak harnak hna cu zeidah an si?\nPasarih, pariat le pakuanak harnak hna cu chim tuah.\nHarnak pahranak a tlun hlan ah Jehovah nih Israel mi hna kha zeidah a chimh hna?\nHarnak pahranak cu zeidah a si i mah harnak a dih hnu ah zeidah a cang?\nExodus 7:19- 8:23 rel.\nIzipt camhthiam pawl nih Jehovah i hmasa harnak phunhnih he aa khatmi khuaruahhar thil kha an tuah khawh ve nain harnak pathumnak hnu in zeidah al kho loin an cohlan? (Ex. 8:18, 19; Matt. 12:24-28)\nHarnak palinak ah Jehovah nih a mi pawl cu a huhphenh khawh hna ti kha zeitindah a langhter i mah kan hngalhnak thawngin Pathian a mi pawl nih chimchungmi “harnak nganpi” kha an ton tikah zeitindah an ruah lai? (Ex. 8:22, 23; Biat. 7:13, 14, NW ; 2 Chan. 16:9)\nExodus 8:24; 9:3, 6, 10, 11, 14, 16, 23-25;10:13-15, 21-23 rel.\nHarnak Phunhra in zei mibu pahnih dah langhter an si i mah nih khan nihin mah mibu pahnih cungah zei hmuhnak dah a kan ngeihter? (Ex. 8:10, 18, 19; 9:14)\nExodus 9:16 nih zeicah Jehovah nih atu tiangin Satan kha umnak nawl a pek rih ti hngalhthiam awkah zeitindah a kan bawmh? (Rom 9:21, 22)\nExodus 12:21-32 rel.\nZeitindah lanhtak puai nih mi vialte caah luatnak a ser khawh i lanhtak puai nih a sawh duh chanmi cu zeidah a si? (Ex. 12:21-23; Johan 1:29; Rom 5:18, 19, 21; 1 Kor. 5:7)


President Trump Nih ANIFA Cu Terrorist Bu Ah Chiah: By Salai Laramthang – Chin 11 News\nPresident Trump Nih ANIFA Cu Terrorist Bu Ah Chiah: By Salai Laramthang\nMinak pawl hi riantuan zuam lo, thathu le sifak santlai lo an tam tik ah thil sual tuahmi an tam deuh. Cu tik ah Mirang palek pawl he hin i ti sualnak a chuak lengmang. Atu lawng a si lo. Hlan lio zongah minak le mirang palek buainak hi a rak um lengmang cangmi a si.


CHITTAGONG HILL TRACTS I A UM MI KAN LAI UNAU HNA KONG\nDavid Cung Bik Ling\nas posted in Rungcin\nKan Chin mi phun chuakehnaak , kan rak umnaak hmun le ram kong a kan ttial piak in a kan chim tu cu , ram dang in a hung kan uktu miphun dang a si mi hna : Mirang ukbawi pawl (British Adminisrators), Minung chuahkehnaak kokek a hlat tu pawl (Antropologists/Ethnologists), Pathian thawngttha bia a kan chim tu Siangbawi pawl (Misionnaries ), le kan Chinmi Tuanbia hlat pawl (Chin Researchers/Chin Historians ) an si.\nHi hnu hmailei ah cun , kan Chin miphun chung hrim hrim hin , Archaeology ( Hlan thil hlun umtuning hngalh thiamnaak ) , Linguistics ( Holh umkalning ) le Ethnomusicology an ti mi a cawng a thiamni tampi an hung um ve te lai i , cu hna nih unau chuakkhat kansining kong tlamtling deuh te in an kan chimh khawh nawlh tthan te lai , ti mi ruah channaak tampi ngeih bu he, Bangladesh ram , Chittagong Hill Tracts um kan unaule le miphun dang an kong hngalh khawh tawk in ka hun ttial.\nHalkha, Falam, Thantlang peng ram chung in kan Chin ( Lai ) miphun, Bawmram (Bangladesh ) le Mizoram lei i khua a vung tla tu hi tthen ( 4 ) ah tthen hna uh si law , a hmasabik khuathar a vung tla tu hi Pu Van Hnuai Thlir - Hlawn Ceu - Sunthla Bawi a si, ti asi. Mangkheng in Bawinu tiva pi cu Saisihchuak zawn in a run tan i , chimlei a hun hrawn hluahmah i Rengtlang ah khua an ser. Cu lio i amah he khuatla tti mi hna cu : Tlanglau , Bawm , Pang ( Pangho) le Miria phun pawl hi an si. Rengtlang ah saunawn khua an sak hnu ah duhsah in an i thhendarh hna i, tu chun ni i an umnaak hmun le ram cio ah hin an phan.\nA chang tu phu ( 2 ) hnihnaak ah Cawngthia khua mi Pu Phunhnawm Tlangchan, Pu Bawilawm Tintthe le Pu Zabiak Famcun an si. Tipi ( Bawinu tiva pi ) an hun tan i Sangau le chim Vanlaiphai le Phawngpi tlang hram Vombuk khua hi an mah tlaak mi khua an si. Cu ca-ah, chim Vanlaiphai zong Phunhnawm Vanlaiphai tiah tu chun ni tiang an ti hnawhchannaak a si.\nPhu ( 3 ) thumnaak ah Lungzarh khua in Cinzah le Khenglawt , Khuafo khua in Hnialum , Famcun , Mualcin le Zinhlawng hi an si. Cu hna cu, Champhai lei fuh in Tiau an hun tan i, chim lei an hun zawh thluahmah i Bungzung , Hmar Vanlaiphai , Perilung , Lungrang , Khuanghlum , Cherhlun ah khua an hungsa. Cherhlun in Thingsai, chim Vanlaiphai , Sangau ah , Sangau in Lungtian ah. Lungtian in hmun dang dang ah khuaan vungsa, an i darh.\nPhu ( 4 ) linaak i tipi raal lei ah khua a vung tla mi hna cu Thlantlang Hlawnching Nithang hrin Pu Thawnglian phu an si. Thlantlang in Chuarlung tlangdung in Serkawn ah um hmun an vung khuar. A hnu ah Pu Thawnglian a unau pa Pu Lianchia Khamrei thlah a hung i fon ve. Cu hna nih cun Saiha le a pawng kam khua pawl an hung luah ve hna.\nChinram nitlaak thlanglei , Bengal rili ( tuifingriat ) raal kam i a um mi ram cu Bangladesh ram an ti mi a si . Cu ram in nichuah chim lei zawn Chinland ( Burma ) le Mizoram ( India ) ramri aa tonnak tlangthlun Ram min cu Chittagong Hill Tracts an ti. Cu kaa hmun kan phaak ah , ngamh te in a kan kom mi le kan unau nan si ti in a kan daw mi miphun rual an um. Cu hna cu : Bawm le Pangkhua, Khumi le Khyang , Maria ( Mru ), Lusei mi phun hi an si.\nKan Lai phun hawi cheukhat cu, A.D kum 1600 - 1700 karlak hrawng ah hin Thlanrawn khua le a pawngkam ah an rak um. Cu kaa in Hlawnzang ( a tu ah cun Thlantlang in Thantlang tiah a min an thlen ) khua le a velchum hrawng ah an rak i thawn. Cu hnu in Hriangkhan , Zophei ram , Lautu , Hautheng , Capi khua hrawng ah khin an vung i tthial tthan.\nHi caan lio ah Hlawnceu phun Pu Vanhnuaithlir cu ram ttha le sa ttha kah khawhnaak hmun ttha kawl duh ah hmar ( Khuathlang ) lei kal aa tim. Hi lio ah hin a mah cu Halkha ( Haka ) le Fartthawk ( Falam ) kar Mangkheng khua i a um lio a si. Cu ti in tu chun ni i an phun min ah Bawm, Tlanglau e Pangkhua tiah aa ko mi ( Lai mi a phun khat hawinau ) rual nih Pu Vanhnuaitlir cu an hun zulh ve. Tio raal an phaak hnu in Pangkhua ah khua an hung sa. Cu kaa ( Pangkhua ) ah saunawn an um hnu in tthen khat cu Chim lei an panh i , tthen khat nih Hmar lei an vung panh.\nRengtlang an ti mi Tlang ngan pi le apawng kam i khua vung ser ding in le hmun hma va khuar ding in an i thawh. Asinaan , a cheuchum cu Ngharumtlang , Saisihtlang , le Muallianpitlang vel ah um hmun an khuar, cu kaa-ah cun an tang ta. A cheu cu tuanhmasa deuh hmai kal pawl, Rengtlang lei a va panh mi hna he va i ton khawh lo in Chittagong chak lei Saical ( Saichal ) tlang tiang an vung liam. Cu hna cu PANG le BAWM aa ti mi hi an si. Cu lio i an Bawi an hruai tu cu Pu Rualsailo fapa Pu Zawllian a si. Cu kaa ah cun khua an ser / tlaak i , Ram an i tthen. Saisih tlang le a vel chum cu PANG nih an uk. An Bawi cu Lalchuahchun a si. A fapa cu Sumtinlal a si i , cu i a fa cu Lalropui a si.\nCu ti in, Muallianpi, Ngharum le Saizawhtlang cu TLAGLAU nih an uk. An Bawi Cu Pu Zakhup a si. Cun, Kanghmuntlang hi BAWM nih an uk ve. An Bawi cu Pu Sangal a si i, cu i a fapa Pu Ceutling i a fa cu Pu Dukimthang asi .\nPu Vanhnuaithlir le a mitthilaang pawl cu Pang khua in Tipi va a dong le an zul i Mat chuah thlang Mamte ram ah an lut. Cu kaa ah sau caam lo in , Khamchungbuk lei ah an hung cho . Pu Vanhnuaithlir nih cun, Lampi an kalnaak i an cul / tan pah mi ti le ram pawl cu `` ka ram a si `` tiah aa ham pah duahmah hna , ti a si. Cu lio caan cu kaa hrawng i an rak culh mi ram fing le tlang le tiva hi a ho miphun hmanh nih rak pen / uk mi ram sirih hna hlahseh law a dawh. Hmawng dulh pi in a rak um ko rua.\nKhamcungbuk ah a hnu zul cheukhat a chiah ta hna. A tam deuh cu a mah ho rual in Tlanglianpi lei ah an cho lut. Tlanglianpi ah cun khua an vung ser. Cu kaa ah umhmun fek te in an khuar i, a hnuzul pawl he Meithal ( Lai meithal ) , Fei le Na`m hriam tling keng in Theka tiva zul in an chuk i, Tlabung tipi kam an hel pah hnu ah Bawrkawrh chaklei Chimtipi Paletue hram an phaak in uknaak ramri an i ser. Cu kaa tlang pin lei i Ram ngei Bawi cu Pamang (Bomang) an ti mi a si i, Mawk (Mrang) le Tuikuk ( teppirah ) miphun hi a mah uk mi an si.\nPu Vanhnuiathlir nih hin a ram ri leng i a um mi Mawk , Tuikuk (Tripura) le Matu pawl sin zong ah chiah a va khawlh tawn , ti a si. Cu cu Pamang Bawi nih a theih tik ah a thin a khenh ngai ngai i, `` Zei ruang ah ka mi pawl sin ah chiah na khawn `` a ti. Cu ruang ah raal an tho / i do. Cu lio Raal an i do ningdan bel hi , a phu phu le a khua khua in si lo in , a ruuk le a paak ( hranpaak ) deuh in rak i do an si.\nPu Vanhnuithlir hi a bawi lio ah Khuang vui thum ( 3 ) a cawi , an ti. A hamsabik ah Sia ( pa zeizat in dah khuang a cawi hngalh a si lo ) in a cawi. A voi hnihnak ah Sia tumno za ( 100 ) in khuang a cawi. A voi thumnaak cu, Arpa khong ( Arhlri ) za 100 in khuang a cawi. Hi lio i a sin ( inn ) i aa um pi mi , a mitthilaang nunau rual telh chih in , an zaapi ah 100 vel an si , ti si. Cu ti in Pu Vanhnuithlir nih cun a chiah khawnnaak ah Rengpi zu bel nganpi a hman an ti. Asinaan , cu Rengpi cu a ngantuk i , a innkaa ah aa tlum lo i , a inn hmai kutkaa kiang ah an chiah, ti si. ( Laimi phun nih Zu bel hi phun - 3 in an i ngeih. Ralcapi , Pupi le Reng , ti in ). Pu Vanhnuithlir nih a chiah khawn mi chiahnaak i a hman mi hi , a ngan tuk leng ah a rih tuk fawn ca ah ( an rak i uar tuk ca ah a si lai dah ) an umnaak khua tlang min i Tlangnganpi ( Tlanglianpi ) tiah rak auh mi zong cu Rengtlang ti in min thar an sak i , tu chun ni tiang in Reng tlang tiah auh len a si thai.\nPu Van hnuaithlir a thih hnu in a bawi sinaak cu a fapa Pu Liankung nih a chaan. Pu Liankung chan ah hin, Pa Mang Bawi he remnaak an tuah . Cu remnaak an tuah mi ah cun Sa Ui an thah i , Pa Mang Bawi nih Pu Liangkung cu i remnaak ca ah Tthipi pa hinh ( 2 ) a peek . ( Pu Liankung nih remnaak ca ah Pa Mang Bawi sin i laksawng a peek mi bel ngalh a si lo ). Cu Ttipi cu Mizoram - Lawngtlai khua mi Pu Lanhlun sin ah a um i, a tu ah cun Assam Chief Minister hlun Pu Charlie sin ah um dawh in an chim.\nAn chim ning ah cun , Bualpi Cinzah bawi Zahup fapa Pu Liancung nih a pu Pu Lalhlun - Lawngtlai sin ah ( cu Tthipi cu ) a hal . A ruang cu , Bualpi Bawi Pu Zahup nupi hi Lawngtlai Hlanwceu Bawi Lal Hlun farnu a si. Cu i an fa cu Pu Lian Cung a si. Pu Lian Cung hi Assam Chief Minister hlun Pu Charlie nih a singinn school kai lio ah a rak zohkhenh mi a si i , a sianghngakchia zong arak si ca ah , Pa Mang Bawi nih Pu Lian Kung a rak pek mi Tthipi cu a rak daw tu pa apu Charlie cu lawmman ca ah a peek tiah , theih a si.\nCu ti in Pa Mang Bawi ( Mawk Raja ) nih Pu Lian Kung cu tlawn ding in a cah nawlh tthan i , Sia a thah , zu a dah , ti si. Pu Lian Kung cu Pamang ( Bandarban ) a vung tlawn hnu cun damlo in a um i , sau nawn a ngawr hnu ah a thi , an ti.\nPu Lian kung nih fapa Chan Nawn ( San Nawn ) le fanu Lawn Fawm ( Hlawn Fam ) a hrin hna. Pu Chan Nawn nih fanu fang khat Sung Cuai lawng a ngeih ca ah le , hlan lio Lai mi kan i ukning phunglam ah Fapa a si mi lawng lawng nih Pa le i an Bawi sinaak le an ro thil co khawh a rak si ca ah , Pu Chan Nawn a thih hnu in cun Bawm ram ah min ngei in Bawi a ttuan mi an um ti lo. Cu ca ah, Pu Lian Kung i a ro thilri le a Bawi sinaak cu Pu Van Hnuai Tlirh nih nu dang sin ah a hrin mi Pu Liankung a u Pu Tial Khar nih a tin co. Pu Lian Kung cu a nun lio ah Khuang voi - 2 a cawi. Khuang a cawinaak hmun cu Rengtlang le Sekulh kam Khawper ah a si i, cu hmun cu Lian Kung khuangcawinaak hmun tiah a tu tiang in min a ngei.\nPu Tial Khar cu sau nun lo in a thi tuan. A fapa Thing Tu cu a Pa nih a ngakchiat te in a thihtaak hna caah a nu Mangkir ( Thlantlang Cinzah Bawi fa nu ) cu khuaruahhar vansaang in a um, ti a si. A fapa Thing Tu nih le a hngakchia tuk rih , an Pu Lian Kung kha le Pa Mang Bawi nih a dawih ruang ah a thi mi a si tiah a ruah tik ah , Bawm ram ah um huam ti lo in, Saiha Hlawnching Bawi nupi ( Cinzah a unau nu ) sin ah `` Rung kan la / hruai hna seh `` tiah bia a cah hna. Thing Tu le a nu cu Hlawnching Bawi, Mathipi le Nutlai phun nih an vung hruai hna. An phurh khawh lo mi an thil vel te kha Miria ram uk tu Pu Ro Hnin sin ah an chiah taak. Cu ti in , Pi Mang Kir nih cun hi ti hin biaro a cah taak hna, ti a si. " Hi thilri pawl hi ka fa pa Thing Tu a zaat tik ah a laak khawh zat a laak khawh tthan ding in nan rak kil kawi lai . Cun, kan pu Van Hnuia Tlirh i a chiah khawlhnaak khua le ram hi Hlawnceu ram a si. Kan rak kir hlan ah miphun dang Bawi sin ah nan rak peek hna asi ah cun, kan khuapi Sunthla le Thlantlang le Zahau vial te nih an rak thah dih hna lai” tiah a cah taak hna. Cu ruang ah , an pawngkam um miphun dang Bawi reng reng nih an tawng ngam hna lo, ti si.\nCu ti in, Pi Mang Kir te cu Saiha ah an va um ta. Saiha in Falam lei kal ding in an i thawh lampi ah Phawngpi kiang ( Ttialdawng lung tlang ) zawn ah buk an suan i an tang pah. Cu lio ah cun, Thing Tu farnu Ttial Tthai cu Sangau Bawi Dokhuai ( Pu Do Khuai hi Halkha Zaa Thang Bawi Pu Van Tler tupa a si ) nih nupi ah a tthit. Cu ti in , Pu Thing Tu le a pi nu Mang Kir cu a zaangfak hna i an sin ah um ve ding in le Buh rel hnih le Sadar le Kham ( lungpang ) khuai kua pa khat cang ve ding in Zathang ( Zaa Thang ) Bawi nih Sangau ah an um ter hna. Sangau ah cun Sachiah le Fathang ei ve in Bawi an hung cang tthan ve.\nPu Thing Tu nih fapa pa thum a ngeih. Hai Hmung , Tai Tthio le Van Hnuai Tlirh an si . Milai pa Tai Tthio cu an pu Van Hnuai Tlirh ram va zoh khenh ding le va uk ding in an kal ter. Rengtlang le a pawngkam khua te Bungtlang tiang in a hung uk hna. Tai Tthio fa pa hi Lian Vai a si. Lian Vai chan ah Mirang- Saap ( British ) an kai / phan. Pu Lian Vai cu Japan le British an i do lio, vawlei raalpi a voi - 2 naak ( Second World War ) tiang ah khan a nungdam rih. A ram ah Japan an luh ca ah Lunglei S.D.O pa sin ah a va kal. British Bawi nih lawm man ah Meithal thalphiar laksawng an peek. A pe tu pa cu Lt. Col Person a si.\nZathang Bawi , Pu Do Khuai nih Sangau khua an tlaak lio ah hin, Senthang chuak Khupngai Phun a si mi , Hmunlipi khua i a um Pu No Hnin an ti mi hi Kutzung thiam ngai mi a si i , Sachiah le Fathang le chiah dang dang awl ding in , a inn sak pi tu ding ah a rak kawh . Cu Pu No Hnin thlaan cu a tu tiang hmuh ding in a um rih. Pu Do Khuai nih fapa Zathang a ngeih. Zathang ca ah a pu Thing Tu fanu, Van Hnuai Tlir te an far Khen Thang an tthit piak. Fapa Hmung Luai an hrin. Hmung Luai cu a nu le pa nih a ngakchiat lio ah an thih taak i , a pi Ttial Tthai nih Sangau khua cu tlang a tlaak , ro a rel pi hna.\nCu ti in , Pu Thing Tu fapa Van Hnuai Tlir zong a hung zaat ( tlangvaal ) ve cang tik ah , Sangau mipi nih an khua i Bawi bawi hnih ngeih cu a rem an ti lo ca ah, Hlawn Ceu Bawi tu hi an khua um ter ding in khua an khan. Cu ca ah Zathang Bawi Pu Hmung Luai cu Pang Khua ah Bawi a hung a si. Pu Hmung Luai cu fanu fangkhat Sang Tlem lawng a ngei i , fapa a ngeih lo ca ah Pang Khua Bawi sinaak cu Pu Chan Nawn nih a co.\nThing Tu fapa upabik pa Pu Hai Hmung cu Sangau khua in Lawngtlai ram ah Bawi a vung si. Lawngtlai in cun Mampi ram lei ah khua tlak awk hmun zoh ding in a va kal. Mampi ram Tlang tang hmun pa khat ah Riahbuk a va sak i , cu kaa zawn cu " Hai Hmung Riahbuk hmun " tiah an auh len / thai.\nCu ti in , Lawngtlai cu a umnaak hmun khuapi ah a ser. Thingkah, Mampi le Chawntu ram cu a mah uk mi khua ah an hung cang. Cu lio caan ah cun, a pasal ngai ngai mi chim lakher Mathip phun Pu Lian Kio an ti mi cu , Sai ( Vui ) a kaap ttheo tawn , ti si. Mirang - Sap an luh kaa a si i , British nih uk hram an thawk cang ca ah , Sai kah lo ding in nawl - order an hun chuah ai.\nPu Lian Kio nih Sai a kah ttheomi cu mi cheukhat nih a thli te in Sap Bawipa Pu Shakespear sin ah an va phuan / report. Cu tik ah, Pu Sai Hmung cu Sap Bawi nih cun a kawh i " Ka order na zul duh lo, na mi pawl Sai na kah ter lengmang hna , a kaap tu pa ka hmai ah na chuah pi lo ah cun na ram hi ka tthen dih lai " tiah a ti. Cu thawng pang a theih cun Pu Lian Kio cu, Pu Hai Hmung naupa Pu Tai Tthio khua lei ah a zaam. Pu Hai Hmung khuakhannaak in Pu Lian Kio cu an va kawh. Asinaan, Pu Lian Kio nih cun hi ti hin a leh hna ti si . " Nan ka tlaih i Sap hmai i kal pi nan ka timhnaak cha cun , hi kaa ah ka that ta law law ko uh " tiah a leh hna. Cu ti a si ah cun tiah, tlaih lo in Sap Bawipa sin ah cun "A tli diam, kan hmuh kho lo" tiah an chimh. Sap Bawi pa nih cun " A si kun le, na ram i tlang tlang 4 ah hin na duhbik mi pa khat in i thim kun " a ti. Lawngtlaitlang aa thim. A dang tlang 3 cu mi dang a peek diam awk hna.\nPu Hai Hmung nih fapa pali ( 4 ) a ngeih. A upacem Tthio Kung cu Bungtlang ah a bawi. Hi ram hi Pu Hai Hmung nau pa Pu Tai Tthio i a rak uk cia mi ram a si. Cu ti in Pu Lal Hlun ( Lal Lun ) nih lawng tlai cu a hung uk. Pu Hai Hmung fa a chang tu pa cu Ngun Khuai a si i , fa ngeih ta manh lo in a thi. Pu Lal Hlun hi a patlin a zaat deuh hlan ah an pa nih a thih taak hna ca ah, a nu nih Bualpi Bawi Pu Za Hup le khuami upa a kawh hna i , vok a thah i Ro a tthen hna . Fahniang bik pa cu , an pu Pu Van Hnuai Tlir nih a roh taak mi hna " Ngundothiang " le Matu ram le Rengtlang an lo chhawm tha ? a co ter ve. Cu Ngundothiang cu Pu Mang Lian sin ah cun a um i, 1980s kum tiang hrawng ah khan cun hmuh khawh rih a si, tiah an chim.\nSunthla le Panghawi\nCheulai ( Ceulai ) Charang ( Carang )\nCheurek ( Ceurek - Hlawnceu ) Demrong\nCinzah Khualring ( Khualhring )\nLawnsing ( HLawnching ) Lengtawng\nLawnceu ( Hlawnceu ) Milu\nLaitak ( Leitak ) Nakaw\nSando ( Chando ) Sakhong ( Sakhawng )\nBawm aa ti mi hna lak ah Sunthla le Panghawi ti in an um . Hi phun min te te hi hun zoh tik ah , Chinmi chung i laitlai unau a si mi Lai , Hualngo, Pang , Maria , Mara le Khumi, Khiang hrinthlaak chung i aa tel mi kan si dih tu cu a fiang ngai. Cu mi phun cu : Mizoram Lai , Lunglei , Chakma - Districts ah hin le , Chinram Halkha ( Haka ) , Falam , Thantlang ( Thlantlang ) , Matupi le Paletwa peng ramkulh ah hmuh khawh an si i, Bangladesh ram CHT hill tracts ah cun , Bandarban le Rangkamati - Districts chung ah an um i , cu an umnaak ram le khua cu " BAWMRAM " tiah theih a si.\nHi zawn ah tlawmpal hun ruah awk a ummi bel cu , Khualring ( Khualhrirng / Khawlhring ) phun an i ti tik ah , kan Lairam ( Chinland ) ah Khualhring tlang a um . Cu tlang thluan ah cun Tahtlang khua, Tikhuangtum khua , Thinghual khua , Tlangkhua , Aibuk khua , Tihbual khua, Mualkai khua, Rulbu khua, Tlang te khua , Sihcang khua , Lungzerh khua , Khuafo khua le Archirbul khua ti in khua 13 ringlo an um. Cu khua i a ummi hna cu Laimi aa ti mi lawng te an si . Cu ca ah , cu Tlang thluan i a rak ummi hna nih an umnaak Tlang min chawn in , an phun min ah Khualring i ti hna seh law a dawh ngai.\nHauheng phun min hi, an mah nih cun Zaahau kan si an ti. Hauhulh hrin a si mi Huha phun hi si hna seh law a dawh .\nLairam ah Leitak khua a um. Cu khua i a um mi cu Laimi an si. Cu ca ah, Leitak khua in a va kal mi hna nih an rak umnaak khua min chawnh in an phun min ah Laitak tiah i bunh hna seh law a dawh.\nThantlang peng chung i khua min pa khat cu Tlanglo asi. Cu khua i a ummi hna cu Lai miphun an si. Asinaan, Mizoram , Lai District ah Tlanglau aa ti mi phun an um. Lairam an rak um lio ah cun , Vanhawi phun Laimi an si. Cu phun chung ah Vandir phun an i tel ve.\nZathang ( Zaa Thang ) hrin pawl cu, Sangpi , Sangte , Nguntual , Vaingam , Hranglung , Darkhuah - chung tiah theih mi an si. Bawmram i a um mi Zathang phun unau laitlai a si mi hna hi a ho hrinsor deuh dah an si hngalh khawh a si lo. Inn dawng lu 10 -15 kar vel khuasa cu an um ve. Zathang hrin a si mi nih, Bawmram ah kan phunkhat unau an um ve ti mi tu nan philh lo awk ah a ttha.\nLairam ( Chiland ) in Mizoram le Ctg. Hill Tracts lei an peem hlan ah Pang or Pangho or Pangkhua ti mi phun min a rak um rih lo. Pang khua hmun ah hin Pang kung ( Tumpang kung ) tampi a rak um an ti. Cu ruang ah , an umnaak khua min cu Pang khua tin an sak. Cu khua i a tang ta mi le cu khua in hmun dang ah a kal mi hna nih cun , an hawi dang sin ah Pangkhua in a ra / hung mi, Pangkhua ah a um mi kan si tiah an i chim tawn. Ni le Thla le Kum an liam hluah mah i, khuacaan a hung rauh deuh tik ah cun, cu Khua i a um mi le Laimi phun an hawi le zong nih " Pang khua mi kan / an si " tiah , auhnaak in, a hnu ah miphun min ah aa chuah. Pang aa ti mi hna lak ah Hualngo phun chung i phun min te te zong an um.\nBandarban Dist. chung ah, Inn tung/dawng 10s in 150s ringlo Bawm umnaak khua 62 a um i , Bawm aa ti mi lawng lawng umnaak khua hi , khua 30 in 40 kar vel cu an si lai dah.\nRakhine miphun Chittagong le Chittagong Hill Tracts an phaak ning\nChittagong Hill Tracts i a ummi miphun lak ah Bangali phun chim telh lo in cun Chakma chang ah Rahkhine miphun hi a tambik chang tu an si. Bangali miphun nih Chittagong Hill Tracts a um mi Rakhine miphun cu Mogh ( Mahg) ti in an auh hna . Kawl ( Burmese ) nih Yakhine ti in an hngalh hna i , Mirang ( English ) nih Arakan ti in le Bawm le a dang miphun nih Marang ti in an auh hna naan, an mah nih cun Rakhine mi phun kan si an i ti. An i chimning ah , Rakhine cu Rakha ti mi an holh biafang in a ra mi a si i , a sullam cu : " to safe-guard the culture of the nation " ti a sawh.\nTu chun ni i CTHs i a ummi Rakhine miphun a tam deuh hi cu, Kawl Singpahrang (Burmese King Bowdophaya ) nih kum 1785, 12th January ni thla ah , Kawlram chung i Rakhine ram vial te a tuklaak dih hnu i a hung tli zaam mi, raalzaam pawl le Nandabareng ( King of Pegu , Mon ) a tupa Koung Hla Phroo le a mitthilaang rual an si.\nAn miphun an i ukning le an Siangpahrang chan an relning hi , B.C. chan in A.D. chan - Dhannyawadi Era , We-tha-li Era , Pin -Sa-Era .......etc. tiang in an tuan bia a um i , Dannywadi (Mrouk-U ) Third era , A.D. 1404 to 1784 period - chan , kum 1599 ah Mun Raja Gree ( King of Rakhine ) nih Thai Siangpahrang ( King of Thai - Siam ) aa rawih i , Hantawadi Pegu (Pegu Kingdom ) ram cu a va tuk , a tei dih hnu ah mi 3000 ringlo le Nanda Sianpahrang ( King Nanda of Pegu , Mon Country ) pa i a fapa le pahnih ( 2 ) le a fanu pakhat ( 1) zong a tlaih chih hna i , Rakhine ram ah a kal pi hna. A fanu ( Prince Shein Thwee Naung ) cu a nupi ah aa ser.\nAn kong an i ttial ning ah cun , 10th century A.D. vel hrawng hin Chittagong le a pawng kam ram pawl cu voi tampi Rahkine nih an tuk / tei lengmang cang , ti a si. 1459 A.D kum ah Chittagong khuapi cu Rakhine Siangpahrang ( King of Rakhine ) uknaak tang ah a tla. Rakhine Siangpahrang uknaak tang ah kum 100 ringlo a um.\nRakhine Siangpahrangpa a fanu cu Mon Siangpahrang fapa Prince Mong Sow Pru (Maung Saw Phyo ) he an i um i , a mah a farnu zong cu Rakhine Siangpahrang pa nih a tthit ve tik ah, kap hnih in Pu le Tu an hung si dangai ah, Mong Sow Pru cu CHT va zoh khenh ding in Bawi sinaak (Governor of Chittagong) rian 1614 kum ah a peek. Cu i a uk mi khua le ram cu Chittagong khua le a pawng kam ram a simi Noakhali le Bangarkhari districts an si. Cu lio caan ah cu kaa hrawng ah cun Portuguess miphun ( Portuguess pirates ) pawl le Mughals pawl hi chawlehnak hmun ttha le ram ngeih duh ah biatak te in raal an hraang lengmang , ti si.\nCu raal pawl cu Prince Mong Sow Pru le a raalkap nih an tei khawh leng mang hna ca ah , Rakhine Siangpahrang nih a cung ah a lung aa lawm i Boh - Mong - Gree ( Bu Miin Kyii ) Field Marshall title min a peek. Cu caah, cu i a tefale zong tu chun ni tiang in Bomang or Bu Mang tiah kawh an si thai. Hlan ah cun , Bandarban Dist. chung i a ummi Bawm kan unau hna le a dang nih cun , Bandanban ah kan kal lai an ti lo, Pamang ah kan kal lai , an ti ttheu.\nAsinaan , 1666 kum ah CHTcu " Mughal Subadar Shaista Khan " nih a tei i , Mughal ( Mugul ) empire uknak tang ah a tla . Cu kaa i a um mi Rakhine mitampi cu an ram ah an zaam. Prince Mong Sow Pru i a tuchin fapar pa ( Prince Kong Hla Pru - the fifth Boh-Mong ) hi 1756 ah Rakhine ram ah a va i dup, a tli ve. Mirang ( British East India Company ) nih Mughal uknaak cu a tei i 1760 kum ah Mirang nih uknaak an laak.\nA cung lei i ka ttial bang , 1785 kum ah Kawl Singpahrang Bowdowphya nih Rakhine ram a tuk lio ah hin , raal tuknak i slogan a rak hman mi cu " Kill Rakhine like cutting tree without leaving any roots " ti bak a rak si i , kum 4 chung ah Rakhine 236000 ringlo a rak thah / phul hna , ti si. Kawl pawl nih Rakhine pawl cung i lungput an rak ngeih ning hun ruah ah cun khuaruahhar ngai a rak si. Kawl Singpahrang chan lio i " Rakhine le Rul nan hmuh tti hna a si ah cun , Rakhine thah hmasa ding " ti mi bia te hna an chim mi zong theih a si tawn. Mughul cu Mirang nih a tei tthan caah le, Kawl raal ttih ah Rahkine ram i a tli zaam mi pawl cu CHT le Cox`s bazaar le a pawngkam Harbung hrawng ah an rak kiar tthan hna. Cu ti in, Boh Mong Kong Hla Pru zong cu CHT ah a kir tthan ve i , a tu Bandarban ah hin um hmun a khuar. Cu lio i Governor General of Bangal Bawi cu Mr. Warren Hasings a si. Bomong nih 1822 kum ah East Indian Company he pehtlaihnaak a tuah i , Boh-Mong-Htawng ah a Bawi sinaak an theih pi.\nHtawng ti mi a sullam cu : kan holh ah cun Thong or Athong or Thongkhat or Saang or Asaang or Saangkhat tinaak asi ko. hi zawn ah `` Setting up of villages and towns in groups of thousands `` ti mi a sawh. Htawng cu Chief or Raja uknaak tang ah a um i , Mouza cu Headman tang ah a um. Karbari cu Bangali holh a si i , mirang nih Manager an ti duhnak khi a si. Khuate pa khat i khua bawi asiloah khua upa a ttuanmi khi Karbari an ti hna. Mong i a sullam cu : Kawl holh in Miin tinak a si i , Lai holh in cun Bawi or Uktu tinaak a si. Mirang in Ruler ti a si hnga.\nTuan deuh ah cun Bomang Circle ( Bandarban District ) , Chakma Circle ( Rangamati District ), Mong Circle ( Kangachari District ) ti si lo in , Bomong Htanwg , That Htwang , Palan Htawng tiah an ti hna. Cu hna cu , Bomang Raja , Chakma Raja le Mong Raja uknak tang ah an um.\nCHT ram chaklei ( Northern Chittagong ) i a um , miphun tam deuh cu Teppera ( Tripura ) an si. An mah dang te in khua a sa mi an si i , an nih i an Bawi ( Raja ) cu Tripura State , Indiram i a um mi khi a si. Asinaan, Mirang ( British ) nih uknaak ttha te in le ningcang deuh in an hun remh tik ah , Teppera pawl le Rakhine umnaak hmun ram cu " Mong Circle " tiah a thar in an tuah piak hna. Rakhine miphun a si mi pa Kyow Zaw Than cu Bawi ah an chiah. Cu pa cu Mong Raja ti in an auh ve. Palan ti in an kawh duh hnawhchannaak cu ; cu kaa i a um mi Rakhine miphun nih " Palan Coung " hi kan chuahkehnak , kan ratnak hmun a si an ti i , a tu an umnaaak zong cu Palan Htawng an ti venaak a si. Cu hmun cu Burma ram chung , Rakhine ( Yakhine ) ram chaklei ah a um , an ti.\nLushai expedition ( Luseiram an tuk ) lio ah , Bandarban i Bawi a ttuan mi Bumong Gree Thet-Hnan Nyo Chan le a mi nih Mirang pawl an rak bawmh hna . Lam hruai tu le thawngpang hlathlai tu ah an rak i hmang .\nDistricts Census Statistics BBS. Dhaka nih an chuah mi Milu relnaak Ca , a tang lei ttialning bang hin ka hun telh chih.\nCHT Dlevelopement Board , Population in Ctg. Hill Tracts ( 1872 to 1991 )\nYear 1872 1901 1951 1981 1991\nBangali 1097 8762 26150 304873 473301\nTribal groups 61957 116000 261638 441776 505159\nChakma 28097 44392 133075 230273 258628\nMarma 22060 30706 35889 122734 142338\nTripura 8100 23342 37246 54375 61129\nMru (Maria) 2378 10540 1612 1 17811 22041\nBawm 305 696 977 5733 6978\nRiang ----- ----- 1011 ----- 4011\nPangkhua 177 241 627 2278 3227\nKhiang 306 416 13 00 1422 1950\nKhumi 534 1053 19 41 1188 1241\nLushai ----- 678 3341 1041 662\nChak ----- ----- ----- 910 2000\nOthers ----- ----- ----- ------ 954\nTotal 63054 124762 287688 746649 978460\nBangali 2% 7% 9% 42% 49%\nTribal groups 98% 93% 91% 59 % 51%\nBangladesh ram an i ukning tuanbia tawi\nBangladesh ram an Zocah a min " Peopele`s Republic ofBangladesh ". An ram 55,598 sq. mi. a kau i, minung million 130,000,00 vel an um. An khualipi cu Dhaka a si. Achang ah Chittagong. An ram hman mi holh cu Bangla a si. Bangali 98% , Biharis 250,000 , Tlangmi tribal le a dang miphun 1..5 % an um. Muslim biaknaak a bia mi 83% , Hindu 16% an si i , 1% hrawng hi Buddhist le Christian le Biaknaak dang a bia mi an si.\nVawleicung ( Laikulh ) Kumrelning in kan chim a si ah cun , B.C. chan in Indian Sub-continent chung i a ummi ram a rak si i , cu lio i an ram min cu Vanca or Bangka an ti. Cu lio chan ah cun Buddhist biaknaak a rak leng ngai , am ram ah. Asinan, 10th century A.D. hrawng hin Hindu biaknaak nih an ram a culh dih. 1576 kum thawk in Moghul ( Empire ) uknaak tang ah a tla i , cu thawk in Muslim biaknaak an ram ah a lut i , tu chun ni tiang Muslim ram ah aa chuah thai. Mirang uknaak tang ah 1760 in 1947 tiang an um.\nI947 kum ah Mirang nih India rampi luatnaak (indipendent ) a peek. Cu lio i India Subcontinent chung i a um mi Muslim biaknaak a bia mi West Pakistan le East Pakistan ( Bangladesh ) zong a dang te in Mirang nih ram zalennak a peek ve hna\nAsinaan , East Pakistan ( Bangladesh ) ram mi Pu Sheik Mujibur Rahman an ti mi pa nih political party `` East Pakistan`s Awami League `` 1949 kum ah a dirh i , cu party nih cun March 26,1971 kum ah Bangladesh ram dirh ding in an puang declare i raal an tho. Cu raal an thawh lio i Pakistan raalkap nih a thah mi hna le an i kahnaak i a thi mi Bangali 1 million ringlo an si i , 10 million vel hi India lei ah an zaam. India raalkap nih East Pakistan ( Banladesh ) cu a bawmh hna i Dec. 16, 1971 ah West Pakistan cu an tei hna. " People Rebuplic of Bangladesh" tiah ram cozah ( govt. ) thar a chuak. Pu Seik Mujibur Raman nih a hruai hna. 1975 kum ah Pu Raman cu a kut tang Bangladesh raalkap bawi cheukhat nih pro -India na si ti in an puh i an kah / thah. Cu hnu ah , Pu Zia ur - Raman nih ram President sinaak a tlaih. A mah zong cu 24 , March 24 , 1982 kum ah an kah ve hawi. Gen. Hossain Mohammad Ershad , bangladesh army chief of staff pa nih ram President sinaak a hun tlaih tthan i an nih zong cu, Dec. 6 , 1990 kum ah a ram mipi nih zaangrah in an dinh ter . Sau-ial lunginn (Thong inn ) jail ah a ngio / tang ve. Cozah thar Bangladesh National Party ( BNP ) nih Cozah sinaak an tlaih . Prime Mininister Pi Khalida Zia ( President Zia Ur - Raman nupi ) nih a hruai hna. 1996 Kumah Bangladesh Awami Leauge Party nih Cozahsinak an laak i, Prime Minister Pi Shiekh Hasina Wazed ( Pu Sheik Mujibur Raman fanu ) nih a hruai hna . A tu ah cun , BNP party nih Cozah sinaak an tlaih.\nEast Bangal Company kut in 1860 kum ah Britist Govt. nih uknaak a laak i , Suprintendent nih a tlaih. Chakma Raja le Bomang Raja an Bawi ( Chief ) sinaak officially in an pom piak hna. 1884 kum ah CHTs cu uknaak hmun tthen 3 ah an tthen . Uknaak hmun thar an beet mi cu Mong Circle asi. 1900 kum ah `` Chittagong Hill Tracts Regulations Atcs `` tiah uknaak daan British nih a dang te in a ser piak hna i , " Excluded Area" ah an chiah. Kum 1919 in " Distircts of the Hill Tracts of Chittagong " tiah min thar a pu i , Deputy Commisioner kut tang ah a um. 1880 - 83 kum chung ah , CTHs ram cheunga i cheukhat 1/5 cu forest reserve area ca ah an hual. 1921 kum ah British Govt. nih " backward tract " ti in an declared i , totally excluded area a hung si i , Bangali pawl le a lengmi miphun dang Ctg. Hill tracts ah inntung bunh in khuasak chawhlehnaak nawl an kham / phih hna . Cu ti in , 1947 kum tiang British uknaak tang ah a um.\n1947 kum ah , India le Pakistan ram cu British uknaak tang in luatnaak- Independent an la i , Cu tik ah Bangladesh ram zong Pakistan he ram khat siding in Cozah an dirh. East and West Pakistan ti asi. Cu ca ah , CHTs zong cu East Pakistan ( Bangladesh ) ram kulh chung ah telh chih a si ve.\nBritish Cozah nih Indepentdent a peek hna lai ah, Sir Cyril Radcliff ho in Boundary Commission an formed i, Bangal le Punjab - Provinces ramri tthen piak an si. Ctg.Hill Tracts an hruai tu hna le " Hill People`s Association and the Hillmen`s Association " bu nih a dang te in luatnaak Independent laak kan duh, Cu ti a rem lo a si le, India ram kulh chung ah um kan du deuh, Muslim ram kulh chung i umnaak cun , tiah British govt. an chimh hna. Refrendom an laak. Muslim umtamnaak Sylhet Districts, Assam Province, le North West Frontier Provinces ah refrendom an tuah. Muslim ram a simi Pakistan ramkulh chung ah i tel ding in thimfung vote an thlaak. Asinaan , Ctg. Hill Tracts um mipi hnatlaak pinaak um lo in, Rafcliffe Commission nih India le Pakistan Independent a peek hnu hna, a ni li naak ah Chittagong Hill Tracts cu East Pakistan ram kulh ah telh luh a sinaak an thanh / puan.\nPakistan uknaak chan, 1957 - 1963 kum chungah Rangkamati Districts chung i um mi "Kaptai Lake" cu hydroelectric project ca ah an dil i , minung 100,000 ringlo an lo inn hmun acres 54,000 Ti an dil mi nih a khuh dih cikcek. Mizoram , Tlabung ramri tiang a va i dil. Cu ruang ah 40,000 ringlo Chakma India lei ah an peem , ti si.\n1971 kum dongh lei ah , East Pakistan cu West Pakistan in aa tthen i , Bangladesh ti in ram thar a hung diar. Asinaan , Ctg. Hill Tracts ummi pawl ca-ah Bangladesh Cozah nih a hlei in zei pipa hmanh a tuah piak lo. Mirang le Pakistan cozah chan i Raja pawl an nawl ngeihnaak tu duhsah in a hrawh piak hna tik ah , Cu cu an duh ve lo i, 1972 kum ah Chakma pawl hruainaak in Chittagong Hill Tracts People`s United Party ( PCJSS ) bu an dirh. Cu bu cu 1976 kum ah meithal an tlai i , CHTs luatnaak ca ah ti in raal an tho. CHTs uknaak cu " Deputy Commissioner of Chittagong Division " tang ah an chiah.\nPresident Ershad chan , 1989 kum ah " Chittagong Hill Tracts Regulations of 1900 " cu an hrawh i " Districts Council Law " thar an tuah piak hna. Cu Council members ah cun , Cgt. hill tracts a um mi phun - tribes vial te telh dih an si . Sihmanhseh law , Bangla Cozah i transmigration policy a thup i an ser mi cu , an Council Law nih kham khawhnaak nawl power a ngei lo. 1979 in 1983 kum chung ah Ctg. hill tracts i a lut - settlers mi Bangali 400,000 ringlo an hung si. Pu Laldeng hruai mi Mizo National Front ( MNF ) nih, Bandarban Districts chung i kan unau hna Bawm le Maria umnaak ram ah Kum 1970s in 1986 tiang an um hnawh hna. Cu ti in an umnaak ram CHT ah , Santi Bahaini (PCJSS army wing ) pawl Ram raal an hraang, MNF pawl nih le kum 15 ringlo an um hnawh tik hna ah, Bawmram mipi nih harnaak tampi an tuar / tong.\nKum 20 ringlo a rauh hnu December 2 , 1997 kum ah Pu Santu Larma Chakma hruaimi Santi Bahaini ( JSS ) le Pi Sheikh Hisina hruaimi Awami Leauge Cozah ( Govt.) cu, remdaihnaak peace accord an tuah. Cu peace agreement an ngeih mi ah pom ding in JSS nih an hal mi hna mirang Ca in ttial mi ka hun telh chih.\nThe main demand of the JSS were :\n1. Regional autonomy for the Chittagong Hill Tarcts as one of administrative and political unit named Jummaland , headed by an elected Regional Council with legilative power and constitutional recognition of the identity of the Jummma peoples.\n2. Withdrawal of all security forces from Chittagong Hill Tracts , with the exception of the BDR (Bangladesh Rifiles = boder security ) camps.\n3. Removal of settlers from Chittagong Hill Tracts and restoration of land to origional owners.\n4. A general amnesty and proper rehabilitation of members of the JSS.\n5. Repatriation and proper rehabilitation of the refugees from India and under the supervition of the United Nations High Commissioner for Refugees ( UNHCR ) and the International Committee of the Red Cross ( ICRC ).\nRegional Autonomy ca ah Regional Council members 22 an um i , cu hna cu :\nComposition of the Regional Council :\nChairperson ( man ) .......................... 1\nMembers Tribal ( men ) ................... 12\nChakma ............................................ 5\nMarma ......................................... 3\nTripura ......................................... 2\nMrung / Tangchongya ..................... 1\nremaining 6 ' tribes ' ..................... 1\nMembers Tribal ( women ) ................ 2\nMembers non-tribal ( men ) ............... 6\nMembers non-tribal ( women ) .......... 1\nTotal seates ........................................ 2 2\nChittagong Hill Tracts ram kulh pumpi cu : 5, 089 sq.miles a kau.\n2, 351 sq.miles (Rangamati District )\n1, 738 sq.miles (Bandarban District )\n1, 000 sq.miles (Khangkachari District )\nTlang a sannaak bik hmun cu Bandarban Dist. chung ah a um. Keokadong tlang ( Kyokara Tong - Stony Mountain ) 4,034 ft. a sang.\nChittagong Hill Tarcts Regional Council chungtel pawl an tthutnaak zung office cu Rangamati khua ah a um. Chairman Pu Santu Larma Chakma nih a hruai hna. Remdaihnak peace agreement an hun tuah bang , ' CHTs Regional Act 1998 ' cu Parliament nih May 6, 1998 kum ah an pom . Asinaam, Bangali pawl kan ti ttheu cu, hnatlaknaak an ngeih mi chung i ttial mi word - biafang le sentence - biatlang hmanning , khat lei hnatlakpinaak um lo in , an mah siaremning in an remh tthan. Cu ruang ah an buai pah lawng silo-in, raalzaam (refugees) pawl kong ah si seh, Bangla raalkap camps tthial ding kong le, Bangali nih raalzaam pawl hmun an luah mi cungcang ah , felfai in hnatlaknaak an ngei kho lo. An buai ngai rih. Cu dungdang ah cun , Bangladesh National Party ( BNP ) nih Cozah sinaak a hun laak tthan i , ‘‘ Ctg. hill tracts peace accord tuah mi kan nih kan pom lo ’’ ti in an hung aau tik ah, zei dirhmun ah khin dah an phaak khawh te tthan lai cu, a hun le a caan tu nih chimh tthan te ding kan si te lai e.\nHi leicung nunaak in a kan liamtaak cang mi , a kan daw tu Bawm kan Pa Pu Lalhngak le kan hawikom dawt a si mi Tlangvaal Romawi philh lonaak ca ah le, hmun dang ram dang i a ummi phun khat Laitlai vial te nih , million za le sawmthum ringlo minung umnaak ram ah , harnaak le retheih phunzaa tong bu in phun a dirh kamh mi kan miphun hawi unau an um hngalh cio awk ve ding ah , lungthiang te in ka hun phai mi a si.\nCherhchan laakmi Cabu\n1. Laihnam Tobul ( Lawngtlai , Lai District Council - 1988 ! )\n2. The Voice of Rakhine, Rakhine Student Organization of Bangladesh ( 1987 )\n3. Hill People on the Border of Bangladesh , Dr. Lorenz G. Löffler ( 1990 )\n4. The Bawms , Forest Wandering Tribe of Chittagong Hill Tracts , Zirkung Shahu ( 1998 )\n5. Interaction of Christianity with the Socio-Cultural and Religious Life of the Bawm Tribe with Reference to Chittagong Hill Tracts of Bangladesh , B.D.THESIS , 2000 . Lallungrual Bawm\n6. Lairam ah Laimi kan phaaknaak , Pu Ro Thang , M.P ,\n7. `` Life Is Not Ours `` : Land and Human Rights in the Chittagong Hill Tracts , Bangladesh , The Chittagong Hill Tracts Commission , 2000\n8. Land Rights of Indigenous Peoples of the Cittagong Hill Tracts , Bangladesh ,\nRajkumari Chandra Roy ( LL.B , LL..M ) , 2000\n9. The Time Almanac , 2000\nGo to bawm.info


Khah A Ho Tlaihtleng Policy Dah Zulh Tlak Deuh Ti Cu Vun Zoh Tuah Ca – The Chinlung Post\n”Aho Deuh Tlaihtleng ( policy) dah Zulh awk a tlaak deuh??” Aho hi dah a Politics ah a ruahnak a PICAL deuh?). pic hi PAUL C THA ( PAUL SMITH). a si.1988 kawlram a buaika in CNF/CNA ah RALKAP sawhsawh in a lut, ahnu kum 15 hnu (kum 2003?) hrawng ahcun CNF GS( General Secretary) tiang a rian a kaimi pa ralṭha,pa duhlo a si.Amah hi ramtang a um lio 1997 July, 2nd CNF General Conference,\nVictoria camp ah ka rak hmuh hmasa bik ( Kei hi Aizawl ah H/S teacher ka ṭuan lio asi, an ka sawm ve caah ramtang ah zarhhnih ka rak riak bal, mah tan ahhin).Delhi ah 1998-2000 tiang kan um ṭi ( Delhi CNF office ah in charge in a rak um).A English ( Miraangholh le Miraangca a ṭha taktak).Ka u PPP tiah zeihmanh ka si lo tuk buin upatnak a ka pe zungzaltu, nau chuahpi taktak bantukin kaa zohmi a si.\nDelhi ralzaam dirhmun in kan um lio hna ahhin ka chuahpi ka nau hniang bik a simi salai ZA UK LING@ling salai of CHRO zong amah sinah hin a riak peng.Ṭha ka rak tipi tuk hna.Paul ( keimah nih ka auh tawn ning) hi music a duh tuk vemi a si caah ka kawmh huam chinchin.Salai SUN CEU,salai THUAH AUNG hla Sai HTE SAING hla hi a byheart ngawt dih.Mirang hla kan duh phun zong aa khat ngai.\nAtu FREE SPOKESMAN a si kho cang.Ziahtiah CNF tang um peng hi a ha thi a thak tuk cang i a si kho men ( keimah ruahnak ah).Atu ka naupa PAUL C THA@PAUL SMITH nih lang hngaan in a dirpi mi cu MIPHUN PARTY @ CNLD hi kan ṭanh dih lawnglawng ah CHIN MIPHUN kan him lai ti hi a si..timi cu a fb ah nan hmuhnak a sau cang lai..PAUL C THA cu POLITICIAN he REVOLUTIONIST taktak a si.Kawlram Politics History a hngal tukmi a si.\npic pakhat khi Dr.SASA a si.A mui ka hmu bal lo nain Volunteer rian a ṭuanmi ah ka uar ngaingai vemi MARA kan naupa a si.( Oh..PAUL C THA zong hi a chuahkehnak cu MARA bak a si ve nain Dr.SASA nakcun KAWLHOLH le HKA holh cu a let in a thiam.English holh ah cun nang maw kei maw an si ko lai=an i tluk ko lai).** Kan naupa Dr.SASA hi politics leiah a history ka theih balmi a um lo caah tampi ṭial awk ka hngal lo..\nDr.SASA nih langhngaan in a dirpi vemi cu NLD hi CHIN MIPHUN nih kan ṭanh dih lawnglawng ah CHIN MIPHUN kan him lai a ti ve.NOTE: MARA kan unau veve ahhin pakhat cu a background politics le revolution a si.Pakhat cu NGO ( developer) background a ngeimi a si.Question:: Aho policy hi dah zulh awk a tlaak deuh lai?NOV 8.2020 hlan ah Pakhat khat cu thim a hau cang.\nZamh chin a duhmi hna caah FREE in SHARE tuah khawh a si**Ka sian tuk.. Ygn um CHIN unau hna nih cun NLD nan vote kha a sual hrimhrim lo kha mu.CHINLAND khuasa PUNGSAAM 10 a ngeimi caah ka ṭialmi a si. HRANG NAWL kha nung rih sehlaw..aho deuh hi dah..ka fapa na hnu kaan zulh lai a ti hnga??


Nifatin Ruahawk | Page 7 | Radio Veritas Asia\nZumhnak in Teinak\nMinung kan nunnak ah a kan do tu hna le a kan ram lo tu hna hi pungsan phunphun in an um tawn. Minung le minung karlak ah a um kho mi a si bangin minung le thlarau thalo kar lak zongah a um a si kho mi a si.\nZumnak in Thil Ti Khawhnak\nNihin ni caah Mithiang Paul a lung aa thlennak puai Bupi nih a kan tuahpiak i hi puai ni caah a kan thim piak mi thawngthabia\n(Mark 16:15-18)kan relmi chungah kan hmuh mi cu thihnak in a tho thanmi Jesuh nih a hnu zultu hna sinah a lang i a...\nVancung khua ah Ahote hna dah a ummi an si\nBIATHLAM NIH MI THONGTAMPI A HLONH HNA\n1970 kum ah khan Khrih ral chantu nih harnak raai kha a chuah ter, Hollywood hna zong ah...\nHlaan Jesuh chan lio ah hin thinghmui zawtnak nih a tlunhmi hna hi thlop khawh mi zawtnak a rak si lo...\nNihin ni caah Bupi nih ruah ti ding le thazaang lak ti dingin a kan thimpiak mi cathiang cu (Mark 1:29-39) a si i Jesuh Khrih nih mizaw mi hna le a dam lomi hna damnak a pek tthan hna nak kong a si. Nihin kan relmi cathiang aa thawh ningah Jesuh...\nBupi nih nihin ni caah a kan thim piakmi cathiang cu (Luke 4:14-22) a si i “kan Bawipa Jesuh Khrih nih a rak tthan nak khua Nazareth khua ah kal in thawngtha bia a phuannak kong a si”. Jesuh Khrih nih a rak tthannak khua mi hna kha a rak philh...\nNihin ni caah Bupi nih ruah tti ding le thazang i lak tti dingin a kan thimpiak mi Bible cathiang cu(Mark 6:45-52) "Thlitu le tilet kar lakah Jesuh ti cung a kal zultu hna nih an hmuh tikah an thin a phaannak kong"a si. Minung...\nSiannak in Hmuhmi Thluachuah\nNihin Bupi nih a kan thimpiak mi cathing(Mak 6:33-44) chungah "Jesuh cu lawng chung han a hung chuak i mi cu vialte aj hmuh hna tikah khan a zaang an fak ngaingai, zeicahtiah khaltu a ngei lomi tuu bantuk an si. Cucaah thil...\nNazareth khua cu sertu Pathian nih sermi minung hna bangin a rak thannak le a rak tlawn lennak khua a rak si. Cu khua ah cun zeizong vialte a ti kho tu le a tuah khotu Pathian, a thazang a dermi ngakchia bantukin a rak thannak khua a si. Cu khua...


Tu ni Rangoon Tamine Myothit ah PDF pa 4 ralhrang nih an tlaih – Chintanbo\nTu ni Rangoon Tamine Myothit ah PDF pa 4 ralhrang nih an tlaih\nRangoon Tamine Myothit ah Ralhrang he kahdoh nak a chah i mipi pa 4 tlaih an tong\nRangoon ramthen, Mayangone(မရမ်းကုန်:) peng, No. 2 veng, Tamine Myothit(သမိုင်းမြို့သစ်) , Pitoutshwewa lam aah a um mi inn pa 1 cu tuzing slm. 9:00 hrawng ah ralhrangbu nih an lut hnoh i kaphnih le in kahdohnak a chuak i, mipi 4 an tlaih tiah khuami pa 1 nih a chim.\n“voi 30 hrawng meithal an puah i an i kah. A tu cu lam le Myothit veng (1) nak a dihlak in ralhrangbu nih a kham dih cang. Ralhrang motaw hna zawng khi ka lei ah an kal cuah mah lio a si” tiah Tamine khauthar pa 1 nih Yangon Khit Thit\nMedia sin ah a chim.\nA tu caan ah Tamine Myothit No. 1 veng pawngkiang le Bayintnaung(ဘုရင့်နောင်)lam lei ah ralhrangbu thazang tam taktak in himvennak an cawngh tiah theih a si. Crd. Khit Thit Media\nTamu khualeng ah ummi University of Technology hmun chungah umhmun khuarmi ralhrang phu hna cu Tamu PDF phu nih nihin August 23, zinglei suimilam 5:30 hrawng ah an kah hna caah kaphnih kar kahdohnak a chuak.\nAugust 22 ni zong ah Tamu khua, Myomah no.12 sang Nanphalung, High school, sianginn ah umhmun khuarmi ralhrang phu hna cu mipi vengtu phu Tamu-PDF hna nih bomb in an doh hna caah ralhrang phu lei in minung 2 an thi, hliamtuar mi zong an um.\nSagaing ramthen,Tamu khua cu ralhrang phu nih hriamhmang in doh mi hna chung in a hramthok an si. April thla chung ah a cang mi kahdohnak chungah khuami mino hna nih hramhram nawlngeihnak la tu ralhrang phu hna cu kham in kahdohnak ah ralhrang phu lei in minung 18 an rak thi. Crd. The Chin Post\nTutan cu Tial Cung Thang nih CNF thantar hrim hrim a hman a herh\nBreaking News; PDF-Thaton nih Miakpi in ralhrang Batallion an kah, ralhrang pa 2 an thi


Aung San Suu Kyi Nih Covid-19 Falam Volunteer Pawl Sunlawihnak Roca A Peknak – Chin World News Evening\nCovid-19 zawtnak kilvennak le humhimnak rian a ṭuantu Covid-19 Falam Volunteer pawl cu kawlrampi ruahchan petu Daw Aung San Suu Kyi nih sunlawihnak roca a pek (kuat) hna tiah kan theih. A sunglawi tuk hringhran. Hi bantukin mipi caah zaanghleicawi in rian a ṭuantu hna cu atu bantukin sunlawihnak a pek hna hi a si.\nHi sunlawihnak roca cu Chiapa 30 ahkhan rak timtuah cangmi a si i Rampi Social Minister Dr. Win Myat Aye nih Tedim khua dirhmun zoh pah in a kal pah ah a kuat hna tiah kan theih. Volunteer minung (30) hna sinah pek a si cang i a tingco rih lomi zong an um tiah Volunteer lutlai Salai Nhgepi nih a chim.\nVolunteer lutlai Salai Nhgepi nih a chimmi cu,”Volunteer pawl hi phu hnih ah ṭhen a si i a thar a rak lut ṭhanmi he an dihlak in minung (45) reng lo kan si cang. Volunteer training a kaimi hna sinah lawngah hi sunlawihnak coca cu a pek a si i, a dang a tang rihmi a hmu rih lomi hna zong hi sunlawihnak roca an hmuh khawhnak hnga kan tawlrel cuahmah lio a si,” tiah a chim.\nHi kong he pehtlai in Falam vuanthok bawi AD Pu Ca Awi nih a chimmi cu,”Rampi hruaitu bak nih minsen thut in sunglawihnak roca peekmi cu sunglawi deuh in kan peek hna lai. Kan volunteer hna an i pumpeknak zoh tikah a sunglawi taktak. Cucaah Covid-19 zawtnak boruak a kian deuh tikah sunglawi tein le ṭha tein lunglawmh biachimnak he kan tuah ṭhan lai,” tiah a chim. Chirchan: Falamonlinemedia\nPaletwa Peng Tongma Wah Khuabawi AA Nih An Tlaihmi U Hlah Kyaw A Ruak In An Char


Hakha Ekah 676 Innhmun Man December 31, 2020 Ni Tiang Tling Tein A Pe Lomi Chuh Than An Si Lai – THE CHINLAND POST\nHakha Ekah 676 Innhmun Man December 31, 2020 Ni Tiang Tling Tein A Pe Lomi Chuh Than An Si Lai\n676 Ekah Hakha Sangthar samhmi Hmun a si/ TCP\nSalai Josephbawi| TCP-Hakha| 2020 November 28| Hakha Ekah 676 Hmunhma ah innhmun a sok i a ngah nain December 31, 2020 tiang a hmun man a pe kho lomi cu Innhmun chuh than a si lai tiah Chin ramkulh Cozah lei nih thawng an thanh.\n“Hakha ekah 676 hmunhma pek mi hna mi tlawm cheukhat cu innhmun a chiatuk tiin a la than lomi an um. Innhmun a la ko nain 8% hrawng inndong inn (500) leng ah dong 60 leng nih innhmun man an pe kho dih rih lo. A dang cu an pek dih cang. Cu a pe dih rih lomi nih December 31, 2020 tiang innhmun man an pek lo ahcun Innhmun pek lio ah zulhphung kan tuah ning le an theih bantuk in aman an pek khawh lo ahcun inn hmun chuh than an si lai, khirh a um ti lai lo” tiah Hakha ekah 676 innhmun peknak committee chairman Vuanci Sui Thio nih The Chinland Post ah a chim.\n676 innhmun tangka peknak kong/ Vankhithie\n“Kan ruahning ahcun January 1-15, 2021 tiang a tang rih mi innhmun thar 318 fai pek rih kan itim. Innhmun zat fehternak a um rih lo caah a tam deuh kho men. Cu zong cu Committee hnatlakningin rikhiah a si lai caah aho dah a sok kho timi thawng kan in thanh than te hna lai” tiah The Chinland Post ah a chim.\nHakha 676 Ekah Hrawhnak Video\nHakha Ekah 100 tuahmi zongah inndong 16 fai cu nihin nin tiang innhmun man an pek lo caah le inn sak an timh rihlo caah Hakha Sipin nih a herhningin tawlrel a si lai tiah theih a si.\nHakha Ekah 676 hmunhma cu Hakha pupa ram ngei, Dum ngei ka si tiah aa timi hna nih inn umnak le thlam inn an sakmi inn (130) leng cu Chin Ramkulh Cozah nih phungninglo a si tiah an ti caah a zapi in August 20, 2019 ah rak hrawhpiak dih a si. Cu hmunhma ah ningcang lo in hmun a zuartu tiah ruahmi minung (6) zong Chin ramkulh Cozah nih Hakha ah thla (8) chung thong an thlak hna. Phungning tein inn hmun, dum ka tuah liomi asilo ah dum license a ngei mi tiah aa timi cheukhat nih ka hmun/dum an ka chuh tiin Vawlei chuhmi tawlreltu committee, Naypidaw ah ca a tialmi lawng nihin ah ningcang tein an tawlrel piak cuahmah hna tiah theih a si.\nHakha Ekah 676 camcawhfung zuh in inn hmun peknak cu July 1 , 2020 ah Hakha Town Hall in an rak tuah nain Hakha ah kum (20) a um cang mi inntek khuami le Cozah riantuantu an pu theihpinak in Hakha ah kum (10) a um cangmi timi lawng pek siseh an ti caah soiselnak tampi a rak tong. July 9, 2020 zing 8:00AM ah innhmun a ngahmi hna innhmun hma pekmi zohpinak le fehternak zong Committee hruainak in an tuah tiah theih a si.\nHakha Ekah 676 ah innhmun dihlak 799 a um I pe 100×100 athami cu sing (150), alai sing (90), achiami sing 50, pe 80×80 athami sing (96), alai sing (60), Pe 80×60 athami sing (72), alai sing (45), achiami sing (20), pe 60×40 athami sing (36), alai sing (20) le achiami sing (10) in zuarh a si.\nPrevious 2021 Kum Victoria Tlanghram Tiang Ke Kainak Lamthar in Kal Khawh a si lai\nNext Hakha Ah Nawi Tidil Kyat (2000)Million Dih In An Sak Lai


Thawngtha Tuk; NUG nih EAOs he fonh in raldohnak lei committee a ser – The Cherry Par\nThawngtha Tuk; NUG nih EAOs he fonh in raldohnak lei committee a ser\nOctober 28, 2021 October 28, 2021 Cherry News\n“Kan i timhnak leng in NUG tang ah a ummi ralkap abik in PDF a let in kan karh. Cun NUG zong nih biatak te in hriamlei zalhpiak le bawmh khawh zong kan tawlrel cuahmah. Kan i ruah leng in rian kan tuan kho ko,” tiah U Naing Htoo Aung nih cun a chim. Credit: The Chinland Post\n← Min Aung Hlaing naule nih Chuncung khuami thilri sing 780 man hrawng fir, inn chung thilri hrawh\n𝗔𝗦𝗘𝗔𝗡 𝗦𝘂𝗺𝗺𝗶𝘁 𝗯𝗶𝗮𝗰𝗵𝘂𝗮𝗸-𝟮; A tuanchuah lo cun buainak a karh chin vima ko lai! →


Kan Duh Mi Hi Kanthei Taktak Maw ? – THLIZIL THAWNGPANG\nKan Duh Mi Hi Kanthei Taktak Maw ?\nSeptember 8, 2019 Zohnuam Myanmar\nA cungtlang he pehtlai in Chin mi nih kan i tinh micu 1. A dik mi Democracy 2. Self determination ( Mah te in rorel nak) 3. Federal hna ansi . A cung i vialte hi Aung San he Pinlung ah rak tuah dih cang mi a si na in an kan pe duh lo i ni hin tiang ral tiang a thawh lengmang nak cu zapi theih a siko lai kazumh .\nCun a tu democracy bantuk in kankal khawh hi Pin Lung hruaitu a si mi Boyoke Aung San Fanu Aung San Suukyi thawng in a si cu kan theih dih viar fawn lai kazumh . A si na in number 1 nak khi zoh sihlaw a dik mi democracy hmanh a tu ah kan hmu cang maw ? 2. Mah te in rorel nak teh kan ngei kho cang maw ? 3. Federal teh kan hmu cang maw ? Kan hmuh nak ding ahcun a tuah kho tu le ralkap a nawr ngam mi NLD he kan i bomh a hau lo maw ? Cun kan i tinh mi a tlin hlan ah Lai party thazaang kan pek tuk hi a caan a sirua lo tiah karuah , dothlen nak tuah lio ah sinak i cuh caan a si hnga maw ?\nNLD nih an rak i dinh lio ah khan USDP cu CNLD nih a tei cikcek i kha bantuk khan kan i tinh mi kan phak khawh nak hnga NLD he kan i bawm lai i Pin Lung ah rak tuah cang mi a tlin khawh nak hnga a kalpi cuah mah mi kan Chin mi upa tampi an um hna ,sathah hlan ah chawl phah lo in sathah hnu ah Lai pasal , nu sal tiah ti caan a phan lai i ram leng kan mifim mithiam pawl zong an tlung lai i an i pe viar te lai cuh , a tu hicu kan i tinh mi a tlin rih lo caah kanpa le bochan micu cu a tlin khawh nak hnga ca tu ah an ttuan cuah mah ko in kathei politic an ti ruam rih lo . Cu caah kan i tinh mi tlin le Pin Lung ning in kal kan duh ahcun NLD thazaang pek kan hau rih . Lai mi nih lairam a daw lo an um lai lo tam le tlawm long a silai a caan zoh thiam tu a bia pi tiah karuah,\nA dik mi democracy hmanh hmuh hlan ahcun tlaangcung mi le NLD tu he thazaang chuah tti rih ko uhsih ,NCA le 21Panglong hna ah Chin kanpa le thazaang an chuah cuahmah ko hna hih .\nCredit: Ale Nichin\nPrevious Post:Pa. Maang Khaw Lian Pathian Bia A Cawn Lio Mi Yangon Ah A Tlau\nNext Post:CNLD Kan Tanpi Lomi Cu Mipi Caah Zumh A Tlak Lem Lomi Minung(No Than Kap Le Zo Zam Bantuk) Nih Nan Hruai Caah A Si.\nFacebook Cungah Ka Uar Taktak Mi “Laipa Nih Lainu Sin Ca A Kuat” (26,908)\nUS ah Tlangval UK Hrin Thang Cu Misual Hna Nih Meithal In A Nunnak A Liam (2,554)\nTelephone A Um Ahcun Timi Hlathar Rev. Tial Uk Le Bawi Thiam Bik Nih An Sakmi Tha Tuk Hringhran (2,202)\nKumthar Hlathar:Ngai Lo In Maw Um Lai Ci!! Damnak Sii+ Video (1,999)\nKawlram Model Tinzar Wint Kyaw Cu Lothlau Bak Si Ko Cang (1,782)


Donald Trump Dirhmun A Tha Lo Ngai Ngai. – Kawltu Team\nDonald Trump Dirhmun A Tha Lo Ngai Ngai.\nThinphang ngaingai khi asi. Donald Trump nih Voter Fraud an um US Supreme Court ah kan kal lai an ti. Vote rel lio mi zong rel ti rih lo dingin a duhnak kong a chim. Hi bia a chim hnu hin mi cheukhat nihcun Donald Trump hi a thinphang ruang ah hi bia hi a chim ko hi an ti ve. Hi lio ah hin Biden tu cu aa zum taktak. Vote rel lio mi dinh ter a timh i High Court ah a kal ahcun Legal Team ready cia te in kan neih tiah a hrocer ve. Biden nih a ngamh taktak.\nA tu tiang ah Republican Donald Trump dirhmun a tha lo ngaingai. A tu hi ruah lo piin tla kho dirhmun ah a dir cang. A tu tiang ah Democrat Joe Biden nih electoral votes 238 bak a hmuh cang. Cu lio ahcun Donald Trump nih electoral votes 213 lawng lawng a hmuh rih. Mah cacun thinphang ngaingai khi a si. Thlacam nak in bawmh a herh taktak. Vote hi rel thlu a si rih lo caah thil cu i thleng than kho a si. Mah cacun Donald Trump nih teinak a hmuh khawhnak hnga heh tiah thla rak cam piak ko ulaw.\n(Mah capar hi zinglei kan tial cia mi kha asi) Wow Donald Trump cu aa zum taktak cang hi. Twitter bak ah tunai khan hi bia hi a van tweets, “WE ARE LOOKING REALLY GOOD ALL OVER THE COUNTRY. THANK YOU!” tiah ram pumpuluk ah an party cu an thawng tuk bia a van langhter i lawmhbia a van chim. A zum bak ko hi. Cu lio ahcun Florida tu hi thinpang ngaingai a si rih.\n← Donald Trump Nih Teinak Kan Hmuh Cang Tiah A Phuan.\nKan Lainu Sarah Hmanthlak Thar Pawl Cu A Taru Kho Tak Tak. →


Lung a fak ko.Nain,An kan tei lonak: – Hakha Cherry\nLung a fak ko.Nain,An kan tei lonak:\nRalkap le palik kut in minung 160 hrawng an thi cang an ti. Cu hmanh cu nizan tiang lawng a si rua i, nihin zong an thi len rih rua. Cu hmanh cu theih khawh lomi le hngalh khawh lomi um rih dawh a si an ti rih. Ruah ah lung a fak ko. Tuah khawhmi zei kan ngei ṭung lo i, lungfah lawng a si ti lo. Thin zong a hung ngai. A celh celh khi a si lo.\nAn kan teinak:Ralkap an ngei. Palik an ngei. Meithal an ngei. Cucaah duh paoh in mi an thah. An tlaih hna, an hro hna. An hrem hna. An fir. An thleh, an bauh. Anmah nawl a si. An lal. An mawh lo ti ko hna usih. Meithal cu pei an ngeih fam cu!\nAn kan tei lonak:Ralkap le palik an i ngeih i, meithal zong an ngeih ko nain, an ngeih lomi a um len ve. A pakhatnak ah mipi lungput pakhat hmanh an ngei lo a si ko. Hihi a kan teimi an lo ko nain, an kan tei lonak ngan bik a si ko. Cu lawng hmanh a si lo. CRPH kan ngei. Caan karlak President kan ngei. Dr. SaSa kan ngei. U Htin Lin Aung kan ngei. U Kyaw Moe Thun kan ngei. Kachin ralkap kan ngei. Karen ralkap kan ngei. Shan ralkap kan ngei. A dang zong an ra len rih lai dah.\nKan tei hna nak:An kan tei lo lawng a si lo. A tei bakin kan tei ko hna. Zeicatiah, vawleicung khuazei ram hmanh nih khi hna pawl khi an pom kho rih lo. UN le US le a dangdang cu chim lo, Asian hmanh an pom rih lo. UN le nitlaklei ram lebang nihcun U Win Myint kha President ah an pom ko rih. Aung San Suu Kyi an pom ko rih. November ni 8 thimnak kha an pom ko rih. CRPH an pom ko. Caan karlak President pa zong an pom ko.\nHar cu a har bak. Lung cu a fak bak. Thin cu a hung bak ko. Re zong a thei bak ko lai. A pam zong an pam taktak cang. Asinain, ruahchannak a um ko. Ni nikhat cu kan phan te lai dah. Retheih vansan a tuarmi vialte Bawipa nih in umpi cio ko hna seh.Credit-Pelhkalh Thawng\nKawlram palik 400 leng India ah an zam cang.\nLamzawh, CDM, CRPH le RR in KR uknak, nawlngeihnak le 2008 phunghram hi kan hrawk in thleng kho taktak hnga maw?


Zualko:Aung Min Thu nih’Hri awk nakin mual a kan liamtak. – Onlinenungak\nZualko:Aung Min Thu nih’Hri awk nakin mual a kan liamtak.\nMah thawngpang hi falam thawngzam nih a tial mi asi hakha holh in ka van let tilo a ruang cu falam ca nan thiam dih ko caah nan ka theithiam lai zong kan nawl hna.Tuizing nazi 7:20 am hrawngah Sagain myo ih um kum 27 mi Aung Min Thu cu a awk thataw ti a si. Amah hi nunhar farahte ti a siih fate pakhat a nei ti a si.\nA nupi thawi an neihawknak hnipuan hruh in le a kiangah sawmnak ca (ဖိတ္စာ) ret ta in a awk thataw a siih a lainat umtu cu a thih hnu khalah a hngawng ih hridai phelh tum si awm takin a kutin a kai lai ti a si.\nA tang hi thawngpang dang asi relchap ko uh\nTukum US thimfung (vote) thla cu ai phundang ngai ko. Athlihran ttha set lo kan ti lai cu. Aruang cu Eary voting (cuttin me) thlatu an tam tuk caah sibik ko tiah athiammi hna nih an chim. Early voting cu cakuat bawm in thlak asi. Hihi Donald Trump nih aduh lo caah biaceihnak sangbik ah ka kai lai ati phahnak si. Amawh ve lonak cu Donald Trump hmunhma ah ruah bakmi tiang in Biden nih atei caah lunghrinh lo awk ttha lo. Tutiang ahcun Biden nih atei rih. Nain result fiang ngaingai cu chuak rih lo. Nain US ummi Pa Siang timi nih atanglei avon langhtermi ruah tikah Donald Trump caah hnangam ngai si ko rih.\nBattleground state pakhat asimi North Carolina vote hi 94% rel asi cang. Electoral votes hi 15 a um. Popular vote hi 5.5 Millions rel asi cang. President thim fung ah; Donald Trump (R) 50.09% , Joe Biden (D) 48.69% ansi. Donald Trump nih 1.4% in atei. Ateithai cang lai tiah zumh asi. US Senate thimfung ah; Thom Tillis (R) 48.73% , Cal Cunningham( D) 46.94% an si. Thom Tillis (R) nih 1.79% in atei. Governor thimfung ah; Roy Cooper (D) 51.48%, Dan Forest (R) 47.06 ansi. Roy Cooper ( D) nih 4.42% in atei. Catialtu: Pa Siang, Charlotte Theihtlei ah atanglei Ralkap nih democracy phunglam an sermi hi rak rel ve.\nRalkap sermi Democracy hi Democracy Diktak asi maw? ‘Democracy’ biafang cu Greek biafang ‘dēmokratía) in a rami asi i, a sullam cu ‘demo- mipi, kratia- nawlngeihnak’, “Mipi nawlngeihnak or uknak” ti asi. Democracy sullam cu a tak in hmuh khawh nakhnga: zalonnak (Freedom), itluknak (Equality), dinnak (Justice), phung nawlngeihnak (Rule of Law), zalong tein chimrel le ṭial khawhnak (Freedom of expression), thimnak ah zalong tein i tel khawh le thimfung (vote) thlak khawhnak etc.. hna cu aherh tukmi asi. Cun, democracy cu mi tam hruainak in i uk phung asinain, mi tlawm covo le himnak kha a upat i, a runven chih. Hi thil hna um loin Democracy cu a nung kho lo i, sullam a ngei kho lo.\nRalkap Cozah nih Democracy an timhtuah ning: Ralbawi Than Shwe hruaimi ralkap cozah nih Kawlram democracy caah zulh phung phun 7 an ngei. Cu an zulh phung cu General Khin Ngunt nih August 30, 2003 ah vawleipi theih in a rak thanh. Sikaan a ngeimi “Disciplined Democracy” kan ser lai tiah an ti. Cu zulh phung cu kan tlamtlinh cang tiah Than Shwe nih March 30, 2011, ram nawlngeihnak cu President Thein Sein haohami USDP cozah sinah a pek chanh cang. Zulh phung phun 7 ah pakhatnak i ceihhmainak (National Convention) cu 1993 ah an rak thawk. Ralkap upa, tlangcung upa hna le Suu Kyi hruaimi NLD an rak itel hna. Asinain, zalong tein chimrel khawhnak le, diknak le buaktlaknak aum lo. Ralkap nih anmah duhning in an kalpi caah NLD cu 1995 in an chuak.\nNational Convention cu an kalpi kho tilo. Tikah 1996 in an ngol. 2004 in an thawk ṭhan. NLD party le tlangcung ramkhelbu hna i tel loin, ralkap duhnak in tuahmi phunghrampi cu 2008 May ah ‘Referendum’ an tuah. Referendum ah mizapi nih mah duhnak cu zalong tein vote pek khawh asi lo. Hramhram in “Yes Vote” thlakter asi. Ram mizapi lungtlinpinak vote (92.4 %) kan hmu tiah thawng an thanh. NLD nih phunghram (Constitution) zohremh ṭhan ding, thongthlakmi hna chuah ding, thimnak dik le zalong in tuah khawhnak caah International zohpitu sawm hna dingin Ralkap cozah cu April 29, 2009 ah an hal. Cu an halmi cu UNO le vawleicung cozah US, UK hna zong nih an halmi asi. Asinain, ralkap cozah nih a zul duh lo.\nAung San Suu Kyi cu thimnak ah itel kho lo dingin rap an fawih i, inntong ah an tlak ṭhan. Cu pinah phunghram in an khenkham rih. Cu ruangah NLD nih Election cu lungtlinlonak (Boycoṭ) an tuah. Thimnak cu November 07, 2010 ah an tuah. Election cu, ralkap ṭanhmi USDP nih (76.5%) in teinak kan hmu tiah an thanh ṭhan. Thimnak ah anmah tlin khawhnak caah kum 1993 ah General Than Shwe nih adirh mi USDA cu USDP ah July 6, 2010 an thlen. Hruaitu ah Prime Minister General Thein Sein an chiah i, ralkap bawi tampi an ralkap sinak in an chuak i, USDP an lut. Kawlram uknak cu phunghram ningin ralkap nawlngeihnak tangah um seh ti an saduhthahnak asi ko. Cu an saduhthahnak cu tlamtling tein an tuah khawh cang.\nRalkap Suaimi Democracy uknak phunghram (Constitution): Ram i hruainak a ṭhatnak le chiatnak cu phunghrampi (Constitution) ah aa hngat bikmi asi. Ralkap cozah nih kum 14 chung rau in a suaimi phunghram cu democracy phung ningin si loin, ralkap nawlngeihnak a pemi uknak phunghrampi tu asi. Cucu faing tein phunghram ah alang. Chapter I (b) ah ralkap cu ram uknak kongah biapi bik in hruaitu asi lai tiah ṭial an thawk. Kawlram President cu raltuk lei ah thiamnak a ngeimi asi lai tiah Chapter II Article 59 (b) nih a ṭial fawn. Article 361 nih Buddhist biaknak cu Kawlram biaknak lak ah biapi bik ah chiah asi tiah a ṭial rih. Cun National Defense Security Council (NDSC), ah ralkap bawibik kha nawlngeihnak sangbik a pek i, aherh caan poah ah ram nawlngeihnak lak khawhnak nawl pek asi. (Chapter XI, Article 110-114).\nCun, ram phunghrampi cu Parliament member chungin 75% nih lungtlin lawng ah remh khawh asi (Chapter XII, Article 436). Thimnak tel loin Parliament le State, Region ah seat 25% cu ralkap vo ah an chiah (Chapter IV, Article 74). Phunghrampi cu remh khawh si hlah seh ti an duhnak asi. Ralkap sermi phunghrampi remh ṭhan ding cu thilhar tuk asi cang. Cucaah Kawlram democracy cu ram mipi nawlngeihnak democracy si loin, ralkap nih phunghram onh in an nawlngeihnak le pennak fehternak a pemi phunghrampi a si ning kha fiang tein a lang.


NLD Originally Kawl Party Nih Pilitics Ideology Le An Goal Taktak Hi Zei Dah A Si Na Thei Maw? — Salai Ephraim Thawngpang\nNLD Originally Kawl Party Nih Pilitics Ideology Le An Goal Taktak Hi Zei Dah A Si Na Thei Maw?\nKan Chin party hna lak ah kan telh tawnmi hna NLD ( originally Kawl Party) nih an politics ideology le an goal taktak hi zei dah a si?Kan miphun le kan ram,kan holh le kan Ca,kan nunphung le kan Biaknak etc..vialte hna hi teh humhim piak taktak an kan tim maw?Kawlram ramkhel party vialte hna lak ah 1936 lio in United GCBA zong hi party pa nga i fonh in an rak dirh mi a si.An politic ideology cu tampi chim hau lo in mit hmuh kut tawngh in kan theih dih mi kha a si.\nMulti leadership zong an rak hman dih cang.ramkhel rian an t’uan nak chungah hlawhtlin nak an hmu chin leng mang i,Lothlo pawl hna dothlennak 1930-31 lio kha khuaruahhar a si.Kawl miphun Mi harsa le Lothlao pawl hna nih cun i fonh in Phungkyi Saya San timi pa an rak komh ve i,Mirang pawl hna an rak doh ve hna tik ah ralkap 3.000 renglo hna nun nak cu an ram le miphun,an holh le an Ca ,an thuamthil etc..humhimnak caah an nun nak an rak pek.Saya San hi U Soe Thein GCBA nih Tharrawaddy pengah tihthing ( fire wood) lak dingah an rak thlah mi a kuttang rian t’uantu a si.\nCun, Mirang cozah le Indian mirum pawl hna karlak an ipehtleihnak a rak dohtu a si ve.1928 lio ah Phungkyi Saya San nih cun U Soe Thein GCBA kut tang rian a t’uan nak in a rak chuah tak.cu le cangka in Kawl miphun Lothlao le Mi sifak pawl hna cu a rak t’hit hruai hna i ralkap a rak dirhpi hna.1931 November thla ah Saya San nih cun a Miphun le Biaknak caah a nun nak a rak pek.a hlan lio in tuchun tiang NLD nih ram an khel ning le politics ideology le an goal taktak cu Tlangcung mi hna Ca le holh,Biaknak le nunphung kilhkamh piak si lo in an mah Kawl nunphung le Ca holh le Biaknak lei kilhtu hi an i tinh deuhmi a si tiah chim khawh a si.\nPhungkyi Saya San photo.\nMiphun dang tuanbia kan zoh tik zongah an mifim pawl hna le an Cathiam pawl hna nih cun an ram le miphun,a Ca le holh,an nunphung le an Biaknak ab kilhkamh khawh nak ding caah an nun nak an pek.cu lio ah kan nih Chin miphun hna cu Upa le mifim mithiam kan i neih mi a tam u hna nih cun an mah pumpak thangt’hatnak lawng an kawl i,duh-am nak in an khat.Mipi zong nih zei hlei hlah.kan mi mifim thiam pawl hna nih ( selfish) an ngeih tluk in mipi zong nih kan ngei ve fawn.curuangah Chin miphun hi ka sikel ah kan um peng nak a si.kan lung a fim kho te hnga maw?\nNote:Hi Ca hi “Thangce Lal”nih Kawlram Politics le Chin Party ( Part 4) a t’ial mi chung in vun lak mi a si.\nTagged NLD Originally Kawl Party Nih Pilitics Ideology Le An Goal Taktak Hi Zei Dah A Si Na Thei Maw?\nThantlang,Tedim, Kanpalet Ah Vanzuanglawng Fate Tum Khawh Nak Tualrawn Ser Piak An Si Lai →\n← Kawl Miphun Hna Nih Mai Dawt Chin Sung Nak In Salai Benjami Sum Cu A Let Bak In An Uar Deuh Ko Cang